Kenapa Tikus Selalu Jadi Bahan Uji Kaji Makmal?

Tikus sentiasa digunakan dalam ujian makmal. Macam jadi benda biasa – asal ujian makmal saja, mesti kena ada tikus. Sebelum Yuri Gagarin keluar ke alam angkasa, saintis berjaya hantar lalat buah, monyet dan tikus sebelum anjing dijadikan sasaran.

Maksudnya, manusia adalah spesis penduduk Bumi yang kelima untuk kea lam angkasa… ketinggalan jauh di belakang tikus. Perkataan ‘tikus makmal’ sudah menjadi sebutan biasa, kadangkala untuk menghina orang pun.

Makmal Jackson di Bar Harbor, Maine, merupakan antara pembekal paling besar di dunia, menghasilkan tiga juta tikus makmal setiap tahun (The Economist, 2017).

Bermakna saintis tidak ambil tikus liar sesuka hati supaya tidak mencαcαtkan keputusan penyelidikan. Cuba bayangkan – tengah elok beri madu pada tikus, tiba-tiba semua pakat mαti.

Jadi kesimpulan mudah adalah, madu itu berαcυη. Padahal sebelum ditangkap, tikus liar tersebut sudah makan rαcυη. Ini adalah sebab mudah untuk faham kenapa tikus makmal dibiαk khas sekarang, berbeza dengan zaman William Harvey yang mungkin saintis pertama menggunakan tikus untuk kajian.

Harvey adalah seorang doktor kelahiran Kent yang terletak dalam England. Beliau menggunakan tikus untuk kaji perihal pembiαkan dan peredaran dαrαh. Pada zaman yang sama, Robert Hooke menjalankan kajian tekαηαn udara dengan menggunakan tikus (Hedrich, 2004). Mudah kata, banyak benda sains belajar melalui tikus.

Memahami Bebanan Mutasi (Mutational Strain) Tikus Makmal

Pengeluar tikus makmal menyediakan ratusan jenis tikus yang dilahirkan melalui pembiαkbαkααη dalaman (inbreeding), pembiαkbαkααη rentasan (outcrossing) dan pembiαkbαkααη normal (transgening). Jenis-jenis ini adalah untuk memenuhi keperluan makmal, yang berbeza mengikut kehendak kajian.

Kebanyakan tikus makmal adalah campuran beberapa sub-spesis dalam kalangan Mus musculus, Peromyscus leucopus atau Peromyscus maniculatus.

Dan pengeluar juga akan membuat bebanan mutasi seperti tikus berdiabetes, tikus berkemampuan untuk tumbuh anggota (dipanggil Murphy Roths mice) atau tikus bersistem imun terjejas.

Ada tikus yang sengaja dibuat supaya obes.

Perkara ini sangat biasa dalam urusan makmal. Diulangi semula, untuk kaji mengikut kehendak penyelidikan. Contohnya, seekor mighty mouse pernah dihantar ke angkasa untuk kaji kesan alam tersebut pada otot.

Persamaan Tikus Makmal

Lebih daripada 150 tahun saintis guna tikus untuk menyelidik atas satu sebab sahaja. Tikus mempunyai komposisi genetik seakan-akan sama dengan manusia. Banyak simtom manusia sebenarnya boleh disimulasi pada tikus (Melina, 2010). DNA manusia sebenarnya 97.5 peratus sama dengan DNA tikus (Coghlan, 2002).

Memandangkan saiznya kecil, tikus sangat mudah digunakan dalam makmal… berbanding cimpanzi yang terhimpit dalam kancah αηcαmαη. Dan peηterηαkαη tikus sangat murah untuk dibandingkan dengan haiwan lain.

Dengan kemampuan bioteknologi, saintis boleh membiak seekor tikus yang mengandungi kandungan genetik sama seperti seorang manusia. Maksudnya, tikus tersebut boleh terkena penyakit yang manusia boleh kena. Senang faham begini. Saintis pesan tikus bergenom mirip manusia.

Saintis dedahkan SARS-CoV-2 pada tikus-tikus ini. Dan saintis uji calon-calon ubat (medicine candidates) untuk tengok kadar keberkesanan dan keselamatan. Sama seperti vaksin, kalau ada tindak balas pada tikus makmal – baru boleh uji pada manusia.

Proses ini mungkin nampak zαlim. Tetapi cuba tengok tahun 1997, apabila saintis Harvard berjaya menghasilkan Tikus Vacanti.

Tikus Vacanti adalah tikus yang genetiknya diubah suai sedikit. Saintis Harvard meletakkan maklumat yang membolehkan bentuk macam telinga tumbuh pada tubuh tikus. Anggota badan saja, bukan daya pendengaran.

Apa faedahnya? Ramai dalam kalangan kanak-kanak terutamanya di China mengalami masalah genetik dipanggil microtia.

Masalah ini membantutkan pertumbuhan anggota telinga (tetapi daya pendengaran ada). Dengan menggunakan kaedah pembuatan Tikus Vacanti, saintis berjaya tumbuhkan anggota telinga khas untuk anak-anak yang menghadapi masalah microtia (Schipani, 2019).

RUJUKAN:

Coghlan, A. (2002, Mei 30). Just 2.5% of DNA turns mice into men. NewScientist.

The Economist. (2017, Januari 10). The world’s favorite lab animal has been found wanting, but there are new twists in the mouse’s tale.

Hedrich, H. (2004). The house mouse as a laboratory model: a historical perspective. The Laboratory Mouse.

Melina, R. (2010, November 17). Why Do Medical Researchers Use Mice? Live Science.

Schipani, S. (2019, Februari 27). The History of the Lab Rat Is Full of Scientific Triumphs and Ethical Quandaries. The Smithsonian Magazine.


Pertempuran Qadisiyyah: Detik-Detik Berakhirnya Empayar Parsi

Pertempuran ini berlaku kira-kira 3 bulan selepas kemenangan penuh bergaya umat Islam di Pertempuran Yarmuk menewaskan bala askar Byzantine yang jumlahnya mengatasi jumlah tentera yang dibawa olehumat Islam. Untuk pertempuran kali ini, Khalifah Umar Al-Khattab telah menghantarkan Saad bin Abi Waqas sebagai komander utama tentera Islam untuk menghadapi bala Parsi yang dipimpin oleh Rostam Farrokhzad.

Untuk rekod dalam pertempuran ini, tentera Parsi di bawah Dinasti Sasasnid dikatakan membawa jumlah tentera dari lingkungan 80, 000 orang kepada 200 ribu orang tentera bersama dengan 33 ekor gajah perang manakala tentera di pihak umat Islam pula sekadar membawa dalam 30, 000 – 40, 000 orang.

Barisan askar Parsi yang berjumlah sekurang-kurangnya 80, 000 orang tentera itu dibahagikan kepada tiga unit. Infantri, Kavalari Berat dan juga Tentera Bergajah yang gajahnya diambil daripada wilayah jajahan Parsi di sekitar India. Tentera Islam pula terdiri daripada infantri dan unit kavalari, yang di mana mereka dibahagikan kepada empat bahagian, di mana di belakang setiap unit kavalari diletakkan di belakang tentera Parsi untuk persediaan atas apa-apa serangan balas.

Komander utama tentera Islam dalam pertempuran ini pula mengalami nasib malang apabila menghidap penyakit Sciatica dan mengalami lecuran di sekeliling di tubuhnya membuatkan Saad bin Abi Waqas tidak dapat menyertai pertempuran sebaliknya mengambil tempat di sebuah istana lama di sekitar Qadisiyyah. Dari istana itu, dia mampu mendapatkan gambaran yang lebih jelas tentang medan pertempuran dan memberi arahan kepada tentera Islam melalui pembantunya yang bernama Khalid Arfatah.

Sebelum pertempuran, dicatatkan bahawa tentera Islam telah berkampung di Qadissiyah seawal 3 bulan lagi dan Khalifah Umar ketika itu mengarahkan diplomasi berjalan di antara kedua-dua pasukan. Jemputan memeluk Islam ditawarkan kepada Maharaja Parsi Yasdegerd serta tawaran membayar jizyah digerakkan andai Parsi tidak mahu memeluk Islam. Utusan-utusan dihantar oleh pihak Islam kepada Parsi.

Ada sebuah kisah menarik yang berlaku. Maharaja Parsi berniat untuk memalukan utusan Islam ini dengan mengisi tanah ke dalam sebuah bakul lalu dituangkan ke atas kepala tentera Islam. Namun utusan Islam ketika itu lebih bijak lalu menggunakan peristiwa itu untuk menentang maharaja Parsi semula. Katanya, tindakan Maharaja Parsi itu sebenarnya melambangkan kerelaan Maharaja Parsi menyerahkan tanahnya kepada tentera Islam sebelum beredar meninggalkan maharaja itu.

Sepertinya, jeneral utama Parsi iaitu Rostam seperti bersetuju dengan apa yang diungkapkan oleh utusan Islam itu lalu membuatkan Maharaja Parsi mengarahkan sekumpulan tentera untuk menyerang mereka. Namun semuanya sudah terlambat kerana kumpulan utusan itu sudah sampai ke kem tentera Islam. Namun, Rostam memilih untuk meneruskan lagi diplomasi dengan tentera Islam tetapi semuanya gagal lalu membawa kepada pertempuran yang akan kita bicarakan ini.

Untuk pengetahuan kalian, artikel ini akan dibahagikan kepada empat bahagian yang akan menceritakan tentang setiap hari yang terjadi pada Pertempuran Al-Qadisiyyah yang penuh dengan kisah epik yang tak terbayang dek akal kita.

1. Hari Pertama

Pertempuran pada hari pertama dimulakan dengan tentera-tentera Parsi dan Islam menghantar jagoan masing-masing untuk bertarung. Pertarungan satu lawan satu antara kedua-dua pasukan ini biasanya bertujuan untuk melemahkan semangat tentera musuh dan dalam Pertempuran Qadisiyyah ini, kita dapat melihat yang banyak pertarungan satu lawan satu ini dimenangi oleh tentera Islam.

Melihatkan apa yang sedang berlaku pada ketumbukan Parsi, maka Rostam terus mengarahkan agar pertempuran dimulakan dengan hujanan anak panah ke atas bahagian sayap kanan tentera Islam, lalu diikuti dengan serangan tentera bergajah ke atas barisan sayap kanan tentera Islam membuatkan bahagian infantri di hadapan terpaksa berundur.

Untuk mengatasi masalah ini di bahagian sayap kanan tentera Islam, Saad bin Abi Waqas telah mengarahkan agar komander kavalari kanan tentera Islam bersama dengan infantri daripada bahagian tengah kanan tentera Islam untuk membantu sayap kanan yang sedang diasak membuatkan sayap kiri tentera Parsi berundur kerana menerima asakan daripada kedua-dua arah.

Melihatkan kegagalan untuk menewaskan sayap kanan tentera Islam, Rostam terus mengarahkan agar sayap kanan dan kanan tengah barisan Parsi untuk menggempur pula bahagian sayap kiri tentera Islam. Serangan hampir serupa ketika serangan di sayap kanan tentera Islam. Hujanan anak panah yang kemudian disambung dengan serangan tentera bergajah tentera Parsi. Kelihatannya serangan tentera bergajah ini memang membuatkan unit kavalari tentera Islam kucar-kacir.

Namun, komander untuk bahagian tengah kiri tentera Islam iaitu Asim bin Amr mempunyai strategi untuk menentang gempuran daripada tentera bergajah Parsi ini. Rancangannya ialah untuk menggerakkan infantri untuk memotong tali yang meletakkan tempat duduk para penunggang gajah dan para pemanah untuk memanah penunggang kuda di belakang gajah. Tindakan ini berjaya membuatkan tentera bergajah yang sebelum ini mendatangkan masalah pada tentera Islam berundur dan diletakkan di belakang kavalari tentera Parsi.

Tanpa sebarang halangan dari tentera bergajah membolehkan serangan secara besar-besaran berjaya dilancarkan ke atas barisan Parsi. Kedua-dua pasukan saling bertempur sampai ke subuh namun pada hari pertama, tiada banyak perubahan dan masing-masing kental bertahan membuatkan kedua-dua pasukan terpaksa berundur dan menamatkan pertempuran pada hari pertama. Hari pertama dikenali oleh umat Islam sebagai Hari Yang Penuh Kekacauan.

2. Hari Kedua

Pada hari kedua pertempuran, sekali lagi Saad bin Abi Waqas memilih untuk memulakan pertempuran dengan menghantarkan jagoan-jagoan di pihak tentera Islam bertarung satu lawan satu demi meruntuhkan semangat tentera Parsi. Pertarungan ini berlanjutan sehinggalah tengah hari apabila tentera bantuan datang dari Syiria yang baru sahaja selesai Pertempuran Yarmuk demi membantu tentera Islam di Qadisiyyah.

Selepas menerima bantuan daripada Yarmuk, maka Saad bin Abi Waqas mengambil keputusan untuk menyerang serentak barisan askar tentera Parsi. Lagipun hari kedua pertempuran, tiada kelibat tentera bergajah Parsi. Antara strategi yang digunakan oleh umat Islam ketika itu untuk menakutkan unit kavalari Parsi ialah menghiasi unta-unta mereka kelihatan seperti raksasa yang menakutkan membuatkan unit kavalari tentera Parsi kucar-kacir dibuatnya.

Ini membuatkan bahagian kiri bahagian tengah kiri Parsi terdedah kepada bahaya. Namun, untuk hari kedua, kedua-dua pasukan masih belum mendapat kata putus siapakah pemenangnya memaksa pertempuran dilanjutkan ke hari kedua.

3. Hari Ketiga

Tentera bergajah yang dimiliki oleh Parsi digunakan sekali lagi dalam pertempuran kali ini. Tidak seperti hari pertama, hari ketiga melihatkan Rostam telah mengarahkan serangan serentak digerakkan ke atas umat Islam. Serangan dari unit berpanah menghujani anak panah mereka ke atas tentera Islam, sebelum tenetra bergajah yang duduk di barisan hadapan terus menggempur tentera Islam sambil dibantu oleh unit infantri dan kavalari tentera Parsi.

Ini membuatkan tentera Islam terpaksa berundur ke belakang. Rostam yang mahu menamatkan pertempuran hari itu menghantar sebuah rejimen kavalari untuk menyerang istana lama tempat Saad bin Abi Waqas bersemayam. Namun, mujurlah rancangan itu dapat dihidu oleh beberapa kontijen kavalari tentera Islam dan berjaya menghalau unit kavalari yang dihantar oleh Rostam.

Ketika ini, Saad bin Abi Waqas mendapati bahawa tentera Islam tidak akan mampu menang melainkan kalau tentera bergajah Parsi berjaya dihalau dari medan perang. Jadi, strategi Saad pada hari ketiga ialah dengan membutakan mata gajah yang dibawa oleh Parsi dan mematahkan gading gajah. Rancangan ini berjaya apabila gajah Parsi hilang kawalan dan terus menjadi senjata yang makan tuan. Mereka naim amuk lalu menyerang membabi buta termasuklah barisan tentera Parsi.

Melihatkan apa yang sedang terjadi pada tentera Parsi, maka Saad mengarahkan agar serangan serentak dijalankan sekali lagi. Namun, tentera Parsi masih kental bertahan meski ketika itu, mereka betul-betul terkesan dengan serangan tentera Islam. Dicatatkan juga bahawa helah ketika hari kedua dengan menyamarkan unta-unta mereka sebagai raksasa cuba digunakan, tetapi tidak membawa sebarang kesan. Hari ketiga di Qadisiyyah dikenali sebagai Malam Yang Dipenuhi Bunyi-Bunyi Gegaran.

4. Hari Keempat

Pada hari keempat, pertempuran terhenti seketika dan keputusan masih samar-samar. Namun, semangat di pihak tentera Islam yang memburu syahid tetap berkibar-kibar meski hampir sehari untuk bertempur semalam. Maka mereka tidak memilih untuk berehat lebih lama, sebaliknya melakukan serangan ke atas tentera Parsi. Ini mendatang kejutan dan serangan mengejut inilah yang membuatkan Parsi betul-betul goyah.

Dicatatkan serangan ini telah membuatkan tentera Islam mampu menembusi bahagian tengah Parsi. Dicatatkan juga bahawa Rostam, jeneral perang Parsi mati ketika hari keempat. Kononnya ketika hari keempat ini, rIbut pasir melanda medan pertempuran dan ketika Rostam sedang bersembunyi disebalik unta untuk melinudnginya dari ribut pasir, dikatakan senjata yang terikat pada tubuh unta tersebut terjatuh dan mengenai belakanng tubuh Rostam membuatkan Rostam lumpuh kerana kecederaan. Hilal bin Ullafah ialah dalangnya apabila tidak sengaja terpotong tali unta yang mengikat senjata itu. Melihatkan apa yang terjadi pada Rostam, dicatatkan bahawa Hilal telah memenggal kepala Rostam lalu berteriak di tengah-tengah medan perang.

“Aku bersumpah atas TUHAN yang memiliki kaabah yang aku telah membunuh Rostam!”

Ini membuatkan semangat tentera Parsi jatuh mendadak melihatkan ketua mereka mati di tangan tentera Islam. Ramai yang menyerah dan ramai juga yang melarikan diri dari medan perang, menuju ke arah sungai yang terbentang di belakang mereka.

Saad kemudian mengarahkan tentera Islam mengejar baki-baki tentera Parsi yang melarikan diri, membunuh mereka atau dijadikan tawanan perang. Untuk rekod dalam pertempuran ini, tentera Islam hanya kehilangan 8,500 orang sahaja manakala tentera Parsi mencatatkan angka korban sebanyak 40, 000 orang!


Tragedi Jabidah 1968 : Pembunuhan Beramai-ramai Pemuda Moro Muslim

“Demi kepentingan cita-cita politik, nyawa manusia menjadi korban”.

Tahun 1968M, telah berlaku peristiwa berdarah yang sangat tragis. Pada tahun itu, Seramai 180 orang pemuda beragama Islam yang berusia di antara 18 hingga 30 tahun telah dibunuh secara beramai-ramai di Pulau Corregidor, Filipina. Ia berlaku pada 18 mac 1968. Peristiwa berdarah itu dikenali Pembataian Jabidah. Pemuda Moro yang terbunuh dan kuburnya tidak bertanda itu, dibakar dan sisanya dicampakkan ke laut.

Saya mula mendengar tragedi ketika permusafiran di Mindanao termasuk di Kepulauan Sulu.di sana, saya mendengar cerita mulut ke mulut telah berlaku pembunuhan beramai-ramai para pemuda Tausuq atau Suluk dan Bajau sekitar 1960an. Saya sekadar mendengar ketika itu, tanpa mencatat secara serius. Beberapa hari ini, saya beranggapan, sudah sampai masa untuk saya berkongsi pengalaman, sketsa umat Islam di Selatan Filipina yang pada saya, kurang pendedahan. Sebut sahaja Mindanao, orang terbayangkan keganasan, radikal, MNLF, penculikan tanpa mengetahui warna warni sebenar sejarah dan keindahan wilayah di sana.

Sebelum saya melanjutkan penulisan tentang peristiwa tersebut, sebaiknya kita sedikit berundur ke belakang untuk memahami apa yang menatijahkan peristiwa itu berlaku.

Sabah Dibawah Bayu Dan Filipina

Sabah, sebuah negeri yang terletak di Pulau Borneo. Sabah mempunyai sempadan dengan Sarawak dan Brunei di bahagian Barat, Kalimantan di Selatan serta Filipina yang dipisahkan laut Sulu dan Sulawesi yang dipisahkan laut Sulawesi. Sementara Filipina adalah negara yang memiliki 7,107 buah pulau bersempadan dengan Sabah. Mempunyai lebih 103 juta penduduk (tahun 2016) dan sebahagian besar iaitu 90% beragama Kristian Katolik.

Sebagaimana Thailand dan Indonesia, Filipina juga merupakan sebuah negara yang mengamalkan demokrasi sejak kejatuhan Rejim Marcos pada tahun 1986 di tangan Corazon Aquino. Walaupun telah mengamalkan demokrasi, namun Filipina masih belum betul-betul stabil kerana masalah rasuah dan kemiskinan menyebabkan sistem demokrasi Filipina sangat lemah. Malah pembunuhan politik merupakan sesuatu yang masih berterusan lantaran pihak tentera juga telah beberapa kali mencuba untuk merampas kuasa.

Tahun 1963M, Sabah telah bergabung dengan Tanah Melayu membentuk Malaysia yang sebelum ini dibawah pengaruh kesultanan Brunei dan Kesultanan Sulu serta Syarikat Berpiagam Borneo Utara British (SBBUB).

Walaupun Sabah sudah menjadi sebahagian Malaysia, hingga kini Sabah masih lagi dituntut oleh Filipina atau dalam erti kata lain Sabah masih lagi dianggap sebahagian daripada Filipina meskipun Presiden Marcos telah berjanji untuk tidak lagi menuntut Sabah tetapi hasrat beliau ini telah digagalkan oleh Kongres Filipina. Mengapakah Kongres tidak mahu ataupun tidak bersetuju melupuskan tuntutan lagi ke atas Sabah?, ini kerana Sabah boleh menjadi isu kepada ahli politik Filipina untuk melonjakkan populariti melalui sentimen-sentimen rakyat kepada mereka. Presiden Duterte ketika kempen politiknya dahulu pernah menyebut beliau akan meneruskan tuntutan Filipina ke atas Sabah.

Filipina menyatakan bahawa Sabah adalah sebahagian dari Filipina berdasarkan tuntutan warisan melalui pertalian tradisi Sabah dengan Kesultanan Sulu. Tuntutan ini adalah sebuah tuntutan yang kurang berasas. Ya, Sabah pernah menjadi sebahagian dari Kesultanan Sulu. Walaubagaimanapun, senario politik Sabah dan Filipina telah berubah sejak penjajah Sepanyol, British dan Amerika menjejakkan kaki mereka ke rantau ini.

Untuk pengetahuan para pembaca yang dihormati, sehingga sekarang, Filipina masih belum mempunyai Konsulat di Sabah bagi menangani pelbagai isu mengenai rakyat mereka di Sabah. Hal ini kerana, sekiranya Filipina membuka konsulat di Sabah, ia bermakna Filipina telah mengiktiraf Sabah sebahagian daripada Malaysia. Malaysia sebagai negara yang terkenal dengan diplomasi yang tinggi sebaliknya pula membuka konsulat di Davao City sejak 1990. Tidak seperti Indonesia, negara jiran itu juga telah membuka Konsulat di Kota Kinabalu Sabah dan telah banyak memudahkan urusan warganegara Indonesia yang bermasalah.

Tragedi Jabidah 1968

Peristiwa itu dipanggil Peristiwa Jabidah. Ia adalah projek rahsia kerajaan Filipina. Ia bermula pada tahun 1967 apabila seramai 180 pemuda tausug dan samal yang direkerut dari Sulu dan Tawi-Tawi berumur antara 18 hingga 30 tahun telah dilatih khas oleh pihak tentera Republik Filipina (AFP) di Pulau Simunul di kepulauan Sulu. Kemudian mereka dipindahkan ke Corregidor atas alasan akan menjalani latihan Komando. Operasi sulit ini dinamakan Freedom Operation (Operasi Merdeka). Kumpulan Jabidah ditubuhkan bertujuan menyusup dan menyahstabilkan Sabah. Mereka dijadualkan menyerang Sabah atas nama Kesultanan Sulu, dan apabila konflik dan perang tercetus di Sabah, Regim Marcos mempunyai alasan mengambil alih Sabah. Walaubagaimanapun, rancangan ini telah gagal kerana timbul perasaan tidak puas hati dalam kalangan pemuda-pemuda tersebut yang merasa tertipu dan berakhir dengan pembunuhan mereka yang terlibat. Pemuda Moro yang terbunuh dan kuburnya tidak bertanda itu, dibakar dan sisanya dicampakkan ke laut. Marcos pula menafikan pembabitannya dalam perancangan ini.

Oleh kerana geografi Selatan Filipina dan Sabah sangat dekat, maka hubungan kekeluargaan telah berlaku sejak sekian lama. Disebabkan itu, untuk menyerang Sabah, ia merupakan suatu perkara yang sangat sukar untuk dilakukan oleh para pemuda tausug tersebut. Pada awalnya, mereka itu dijanjikan masa depan yang cerah dengan gaji dan kerjaya dalam pasukan tentera. Janji itu bagaimanapun tidak ditepati. Selepas empat minggu berpindah dari Pulau Simunul, tempat latihan pertama ke Corregidor, Mereka tidak menyangka rupa-rupanya mereka ditugaskan untuk menyerang Sabah. Mereka juga tidak dibayar gaji yang mencukupi dan sering kelewatan serta tidak dilayan dengan baik sebagai manusia.

Pada akhir tahun 1960an juga, berlaku persaingan parti politik yang berpengaruh ketika itu iaitu Parti Liberal (LP) dan Parti Nacionalista (NP) dengan Presiden Ferdinand Marcos bersedia untuk pemilihan semula pada tahun 1969.

Peristiwa pembunuhan beramai-ramai ini telah disaksikan oleh seorang pemuda yang terselamat yang bernama Jibin Arula. Beliau merupakan saksi tunggal sempat melarikan diri terjun ke dalam laut. Beberapa jam kemudian, Jibin Arula telah diselamatkan oleh seorang nelayan dan nelayan tersebut telah membawa beliau ke Bandar Cavite yang ditadbir oleh seorang Gabenor LP yang merupakan sahabat rapat Aquino. Maklumat daripada Jibin telah sampai kepada ahli politik muslim dari parti LP dan termasuk Aquino. Aquino telah menemubual orang yang terselamat itu dan telah menggunakan isu ini untuk menyerang Marcos. Khabar angin pembunuhan itu memberi peluang kepada pemimpin parti liberal pembangkang, Benigno Aquino Jr membocorkan kepada Media.

Liputan awal media massa melaporkan bahawa Marcos bertanggungjawab untuk melatih dan merekrut satu kumpulan orang Islam bagi melancarkan serangan gerila. Para mahasiswa Muslim Moro telah turun mengadakan protes dan tunjuk perasaan selama berminggu-minggu di Manila termasuk yang terlibat ialah Prof Nur Misuari (pengasas MNLF). Marcos mengambil tindakan dan berlaku penangkapan tahanan ahli politik dan orang tertentu pada akhir 1960an.

Ahli politik Islam seperti Haroun Al-Rachid Lucman, Salipada Pendatun dan Salih Ututalum berpendapat bahawa Operasi Merdeka adalah contoh tindakan melulu Ferdinand Marcos yang boleh mengakibatkan perang terhadap Malaysia. Mereka juga mengadu bahawa umat Islam dari Selatan dieksploitasi demi cita-cita politik Marcos. Operasi Merdeka, akhirnya berakhir dengan tragis dalam Pembunuhan Jabidah.

Presiden Marcos terus menafikan pembabitan beliau. Sambil itu, ada siasatan menyebutkan tidak ada bukti jelas mereka dibunuh. Kematian beramai-ramai itu berpunca dari perselisihan faham antara pegawai dan para pemuda yang direkrut tersebut. Bermula tembakan yang tidak sengaja akhirnya mencetus tembakan sesama sendiri. Ada pendapat lain, persitiwa Jabidah itu adalah konspirasi dan rancangan jahat Agensi Perisikan Pusat Amerika Syarikat (CIA) bertujuan menjatuhkan Marcos. Kendatipun tiada siapa dapat membuktikan kebenaran Jabidah, realitinya Marcos memang pernah mempunyai hasrat menggunakan kekerasan bagi mengambil Sabah dari Malaysia.

Bukan Kali Pertama

Pembunuhan yang brutal bukan kali pertama melibatkan umat Islam di Selatan Filipina. Telah tercatat dalam sejarah pembunuhan Buq dato pada tahun 1906 dan pembunuhan Buq Basak pada tahun 1911 dan 1913 dan peristiwa-peristiwa lain. Walaupun peristiwa Jabidah bukanlah peristiwa keganasan pertama ke atas umat Islam dan hanya melibatkan jumlah yang kecil tetapi ia merupakan suatu memori hitam umat Islam di sana. Akibatnya, Ia telah menjadi pemangkin kebangkitan semangat pemuda muslim di Mindanao bangkit memperjuangkan hak mereka. Memori peristiwa ini telah menjadi modal emosi sebahagian pemuda muslim dari Mindanao menubuhkan Moro National Liberation Front (MNLF) atau dalam bahasa melayu Barisan Pembebasan kebangsaan Moro. Setahun kemudian, meletuslah perang membebaskan wilayah selatan yang menuntut kemerdekaan Bangsa Moro, perang yang sehingga kini memakan korban lebih 120,000 nyawa.

Bukan kali pertama juga, umat Islam dari Selatan Filipina dijadikan alat demi hasrat dan cita-cita sebahagian ahli politik yang jahat termasuk ahli politik beragama Islam. Skrip itu berlangsung sampai sekarang. Peristiwa Lahad Datu adalah termasuk perancangan sebahagian pihak tertentu mempergunakan pemuda tausuq menyerang Sabah dibalik nama Kesultanan Sulu. ‘Sultan’ yang mendakwa Sultan Sulu itu sebenarnya bukan mewakili Kesultanan Sulu kerana terlalu banyak pendakwaan dan pengakuan dari individu-individu mengaku sebagai Sultan. Mereka dipercayai dipergunakan untuk mewujudkan ‘chaos’ sebelum pihak ketiga menuntut dan masuk atas nama penyelesaian.

Acquino Dan Usaha Keamanan

Beningo Aquino III, mantan Presiden Filipina ke-15 (2010-2016), anak kepada Aquino Jr yang bertanggungjawab membocorkan peristiwa ini pada tahun 1968 pernah mengingatkan rakyat tentang sejarah hitam yang merupakan sebahagian daripada naratif nasional sebuah negara.

“Saya ada tanggungjawab untuk meneliti sejarah itu demi mencari kebenaran,” katanya semasa berucap pada majlis mengenang 45 tahun peristiwa Pembantaian Jabidah pada tahun 2013.

Aquino III yang meneruskan perjuangan ayahnya adalah presiden yang pertama menganjurkan sebuah majlis mengenang peristiwa itu. Beliau telah mengisytiharkan Taman Keamanan Mindanao sebagai tapak sejarah negara. Taman itu diharapkan akan jadi batu tanda bahawa masyarakat Muslim dan Kristian di Mindanao cintakan keamanan. Presiden Aquino III menyebut,

“In March of 1968, my father exposed the Jabidah Massacre, while holding firm to the basic principle that the life of each Filipino is invaluable. In his speech, he said: “The life of a Filipino, no matter how lowly he is… is as important as the life of a high official, as important as the life of a President.”

Dalam ucapannya juga, beliau menegaskan,

“Today, we are here in Corregidor, recalling our past in all humility, as we recognize this truth with our heads held high: whether you are Moro or Christian; Bisaya or Tagalog; Agta, or Ilokano, or Ilonggo; Tausug, Yakan, Maranao, whatever corner of the Philippines you come from, under the flag of a united Philippines, the lives of each and every Filipino have equal worth. I say again: we cannot change the past. We have, however, a responsibility to the present—an obligation to bequeath a much better future to the next generation of Filipinos”

Ada nada ikhlas dalam ucapan Aquino apabila beliau mengatakan mengenang Jabidah akan mengukuhkan lagi usaha kerajaannya untuk menangani masalah di Mindanao.

Peristiwa tersebut sudah memahat sejarah yang hitam. Ia hadir untuk memberi pengajaran kepada generasi selepas. Tidak pernah ada istilah “terlambat” dalam meluruskan sejarah. Sejarah yang tertinggal atau ditinggalkan, tercicir atau dicicirkan tidak dapat tidak harus dikutip semula. Yang baik di jadikan sempadan, sejarah yang baik dibuat tauladan.

Titipan doa kepada mereka yang terkorban, moga ditempatkan bersama para syuhada. Amin

“Belajar dari Sejarah, bersatu demi Keamanan”

Sekian,

Angah Sunan, LFO Movement

Rujukan,

Syed Muhammad Khairuddin al Junid, Social memory and state−civil society relations in the Philippines: Forgetting and remembering the Jabidah ‘massacre, Sage Publication (2013)

Wan Shawaluddin Wan Hassan, Zaini Othman, Ketidakstabilan Negara Jiran dan Kesannya kepada Keselamatan Malaysia, Sosiohumanika (2009)

Kembara Penulis di Mindanao


Kajian Bagaimana Ingatan Boleh Kuat

Sekumpulan saintis dari NeuroElectronics Research Flanders (NERF) mendapati bahawa pengalaman yang sangat bermakna dan bermanfaat menghasilkan kenangan yang lebih kuat.

Dengan membuat kajian ke atas tikus, para penyelidik mengesan mekanisme di sebalik kekuatan memori yang begitu selektif. Penemuan penting ini memberikan pandangan baru mengenai salah satu ciri otak yang paling misteri – penyatuan memori.

Apabila kita mengalami kejadian yang penting, kita biasanya mengingatnya dengan lebih baik dari masa ke semasa. Memori yang kuat ini boleh disebabkan hasil pengekodan memori ketika kejadian penting itu berlaku, atau kerana penyatuan memori (memory consolidation) yang berlaku setelah kejadian itu berlaku.

Sebagai contoh, pengalaman yang ternyata sangat bermanfaat didapati membawa kepada kenangan yang lebih kuat dan tahan lama.

Salah satu cara otak kita menggabungkan ingatan adalah dengan menghidupkan kembali pengalaman secara mental. Dari segi biologi, ini berpunca dari pengaktifan semula atau pemutaran semula corak aktiviti neuron yang berkaitan dengan pengalaman tertentu. Ulangan ini terjadi pada jaringan otak kortikal hippocampal semasa rehat atau tidur.

Para penyelidik melatih tikus untuk mempelajari dua lokasi tujuan dalam suasana yang familiar. Salah satu tujuannya yang dilalui oleh tikus akan memperoleh ganjaran besar iaitu sembilan pelet makanan.

Sementara lokasi tujuan lain hanya mempunyai satu pelet makanan yang ditawarkan sebagai hadiah kecil. Eksperimen mendapati bahawa tikus lebih mengingati lokasi di mana mereka mendapat hadiah yang besar.

Kajian juga memerhatikan bahawa kesan yang berkaitan dengan ganjaran ini pada memori adalah paling kuat ketika pelet makanan berada di tempat yang memerlukan pembentukan memori yang lebih kompleks.

RUJUKAN:


Perbezaan Label Nusantara Pada Rakyat Malaysia Dan Indonesia

Jika kita rujuk PRPM, makna kata Nusantara = Kepulauan Melayu (maksudnya termasuk Malaysia, Selatan Thai, Filipina).

Dalam KBBI (Kamus Besar Bahasa Indonesia), Nusantara = Kepulauan Indonesia (Indonesia sahaja tanpa libatkan negara lain).

Tetapi, dalam konsep Asia Tenggara (ASEAN) pula, berbeza makna istilah Nusantara itu. Mari kita telusuri perubahan makna istilah perkataan ini dalam lipatan sejarah.

Etimologinya, kata Nusantara terbentuk daripada dua perkataan Sanskrit.

Nusa = pulau
Antara = antara / termasuk

Berdasarkan catatan sejarah,

Kata’ Nusantara’ mula muncul dalam teks jawa pada Abad ke-14, kemudian lesap daripada rekod sejarah selama beberapa lama.

Kemudian muncul pada penghujung Abad ke-20. Berdasarkan catatan sejarah, kata’ Nusantara’ mula muncul dalam teks jawa pada Abad ke-14, kemudian lesap drpd rekod sejarah selama beberapa lama. Kemudian muncul pada penghujung Abad ke-20.

Tahun 1334, Gadjah Mada dari Majapahit gunakan istilah Nusantara untuk merujuk kepada kawasan maritim Empayar Majapahit.

Dalam teks Pararaton, ditulis bahawa Gadjah Mada berjanji tidak akan gunakan rempah-ratus dalam makanannya selagi Majapahit tidak menundukan kerajaan-kerajaan lain di Nusantara. (Side note : betapa pentingnya sambal dalam makanan Melayu sehingga sumpah disandarkan pada sambal).

Selepas catatan ini, lama tidak ditemui (digunakan) perkataan Nusantara dalam penulisan. Kira macam satu keajaiban juga bagaimana perkataan ini masih wujud. Mungkin sebab istilahnya kekal diturunkan secara lisan.

Bila masuk era Penjajahan, konsep Nusantara ini digunakan dalam karya kreatif untuk menentang penjajah (semangat Nusantara). Indonesia gunakan untuk melawan Belanda, Malaysia gunakan lawan British.

Ki Hadjar Dewantara pula pernah mencadangkan kepada Sukarno agar Nusantara digunakan sebagai nama gabungan pulau-pulau di Indonesia yang merdeka. Tapi ditolak, nama Indonesia yang digunakan.

Masuk zaman ‘Ganyang Malaysia (1963 – 1966)’, istilah Nusantara juga digunakan oleh Indonesia dalam konfrontasi mereka.. ‘The vision of the Nusantara of a Greater Indonesia (Indonesia Raya)’. Selepas gagal gagasan Indonesia Raya, maka gagal juga usaha mewujudkan negara Nusantara.

Nusantara ini juga pernah dicadangkan sebagai nama kesatuan Malaysia, Singapura, Indonesia dan juga negara-negara Melayu yang lain, tetapi tidak digunakan. Malah istilah ASEAN pula yang diperkenalkan (kekal sehingga ke hari ini).

Kemelut istilah Nusantara ini juga sebenarnya menarik perhatian ahli akademik barat.

1951, Justus M. van de Kroef menyatakan bahawa Nusantara itu tidak sesuai utk melambangkan Indonesia. Tetapi lebih sesuai dirujuk kepada kawasan yang lebih luas (Kepulauan India Timur).

Charles Allen (1983) pula mengatakan Nusantara merujuk kpd kawasan yang bermula daripada Pulau Marquesa di Laut Pasifk, turun ke Asia Tenggara, melalui Madagascar.

Seawal tahun 1990-an pula, bermulalah istilah Nusantara disinonimkan dengan kebudayaan dan Politik Islam Nusantara… dan digunakan sebagai nama-nama syarikat di kedua-dua negara.

Contoh gerakan agama yang menggunakan Nusantara:-

1. Nadhatul Ulama (2015) , gunakan istilah Islam Nusantara.

2. Islam Hadhari yang pernah diperkenalkan di Malaysia gunakan konsep Islam Nusantara.

Sarjana Islam di Indonesia, Malaysia, Singapura, Brunei, Thailand dan Filipina pernah bekerjasama menghasilkan Jurnal Antarabangsa Islam Nusantara.

Hari ini, istilah dan konsep Nusantara banyak digunakan dalam aktiviti kebudayaan yang melibatkan negara-negara di rantau ini.

Sebagai contoh: Kem Kepimpinan Nusantara yang berlangsung di Jakarta (2013) dan Putrajaya (2014). Kem ini dianjurkan oleh persatuan Generasi Baru Nusantara.

2015, secara rasminya istilah Nusantara disebut sebagai identiti Komuniti ASEAN. Istilah Nusantara juga pernah dicadangkan sebagai pengganti nama Laut China Selatan… jadi Laut Nusantara.

Kebangkitan semula konsep Nusantara dalam kalangan masyarakat kini bertitik tolak daripada pengambilan kata itu untuk diserapkan dalam politik dan budaya negara Malaysia dan Indonesia khususnya.

Kalau anda berminat dengan artikel tamadun Melayu, kami nak cadangkan anda beli buku terbaru kami, Hikayat Adiwangsa, sebuah Fantasi Tamadun Melayu yang diterbitkan bawah imprint fiksyen kami, Mahakarya. Beli di: http://bit.ly/HikayatAdiwangsa

RUJUKAN:

1. Ariffin Omar (2015), Bangsa Melayu: Malay Concepts of Democracy and Community.

2. Avé, Jan B. (1989), ‘“Indonesia”, “Insulinde” and “Nusantara”: Dotting the I’s and
Crossing the T.

3. Hans-Dieter Evers. (2016),Nusantara: History of a Concept.


Hubungan Uthmaniyah-Amerika Syarikat Yang Kita Tak Tahu

Empayar Uthmaniyyah menguasai Afrika Utara pada awal abad ke-16 berkat usaha pelaut terkenal Hayreddin Barbarossa, kerana dia juga Algiers menjadi wilayah naungan Uthmaniyyah pada tahun 1525, diikuti oleh Tripoli pada tahun 1551 dan Tunisia pada tahun 1574.

Algeria, Tunisia dan Tripoli digelar ‘Garp Ocakları’ (Jajahan Barat). Uthmaniyyah menguasai wilayah ini dengan kekuatan yang hanya secukup rasa sahaja. Uthmaniyyah di wilayah Aegean menyediakan kekuatan manusia untuk Garp Ocakları yang dipimpin oleh Algiers. Pentadbiran wilayah ini berbeza dan istimewa berbanding dengan wilayah lain.

Wilayah-wilayah tersebut diperintah oleh gabenor yang dilantik dan tidak memiliki sistem timar di mana hasil yang diunjurkan dari wilayah yang ditakl*k diagihkan dalam bentuk pemberian tanah sementara di kalangan kelas tent*ra. Lama kelamaan, gabenor digantikan oleh pemerintah tent*ra yang digelar ‘dayılar’ atau “pakcik”.

Hasil pendapatan terpenting di Garp Ockları bergantung kepada aktiviti melanun. Mereka mengibarkan bendera mereka sendiri dan berlayar di sekitar Lautan Atlantik dan Laut Tengah.

Mereka sering mencetuskan siri rompa*kan yang berakhir dengan kegan*san, menyer*ng sejauh dari pantai Amerika hingga ke Iceland. Orang Eropah mempunyai banyak lagu dan cerita-cerita rakyat yang ditulis mengenai pelaut Uthmaniyyah di beberapa tempat.

AMERIKA DI MEDITERRANEAN

Walaupun Empayar Uthmaniyyah telah kehilangan pengaruh kuasanya pada akhir abad ke-18, mereka masih lagi kekal sebagai empayar yang paling penting di dunia. Sementara itu, sebuah kuasa baru sedang dilahirkan. Amerika Syarikat mula aktif meneroka lautan setelah kemerdekaan mereka diakui British pada tahun 1783.

Pihak Amerika menandatangani perjanjian dengan Maghribi dalam bahasa Arab pada tahun 1786. Mereka berjaya mendapatkan kebenaran raja untuk kapal-kapal Amerika menggunakan pelabuhan di Maghribi.

Perompak Algeria tidak pernah puas merompak dan merampas mana-mana kapal-kapal Amerika yang terserempak dengan mereka sejak tahun 1785. Pada bulan Julai 1785, sebuah kapal Amerika Syarikat terper*ngkap di pesisir Cadiz lalu dibawa ke pelabuhan Algiers.

Pada tahun-tahun berikutnya, puluhan kapal Amerika Syarikat dirampas oleh lanun Algeria. Pada tahun 1794, Kongres Amerika Syarikat memperuntukkan hampir $ 700,000 untuk memer*ngi lanun Barbary dan sebagai belanja untuk membina kapal yang lebih kuat.

Pada tahun 1795, Amerika Syarikat menghantar delegasi yang diketuai oleh Joseph Donaldson ke Algiers untuk menyelamatkan dan menuntut kembali kapal mereka.

Semasa pemerintahan Sultan Selim III, para pemimpin Algeria menandatangani perjanjian dengan Amerika Syarikat di Uthmaniyyah pada 5 September 1795.

Pada helaian akhir dokumen 23 halaman itu, terdapat cop dan tandatangan Gabenor Algiers, Hasan Pasha.

Pengenalan perjanjian bermula dengan klausa berikut:

” Dari tarikh Perjanjian Hari Ini, akan ada kesinambungan dan ketenangan dan Keamanan Yang Ikhlas serta Persahabatan antara Presiden dan Warganegara Amerika Utara dan Hassan Bashaw Bey dari Algiers dan Divan-nya bersama Subjek dan Kapal-kapal serta para bawahan kedua-dua Negara akan saling melayani antara satu sama lain dengan penuh Kehormatan, Sivik dan Kesopanan.”

Menurut perjanjian ini, Amerika Syarikat akan membayar $642,500 sebagai ufti dan wang tebusan kepada Hasan Pasha bagi membebaskan tahanan warga Amerika di Algiers dan Amerika Syarikat perlu membayar cukai berjumlah $21,600 (12,000 sequin Algerin) setiap tahun.

Kongres telah meluluskan perjanjian itu pada 7 Mac 1796. Amerika Syarikat membayar cukai ini selama lebih dari 20 tahun hingga suku pertama abad ke-19 dan bayaran itu tidak pernah terhenti.

Namun, Amerika Syarikat mula berhenti membayar ufti dan cukai tahunan kerana kekuatan ketent*raan dan angkatan lautnya yang semakin meningkat kuat.

KEMUNCULAN AMERIKA SYARIKAT DI PENTAS SEJARAH

Pada tahun 1492, setelah penemuan benua Amerika, orang Sepanyol dan Portugis menjajah Amerika Selatan dan Amerika Tengah.

Orang Sepanyol juga menguasai wilayah di Mexico dan beberapa negeri di Amerika Syarikat hari ini. Emas dan perak dari benua tersebut dikumpul dan dipindahkan ke Eropah.

Sepanyol berjaya menjauhkan British dari benua Amerika untuk satu jangka masa yang agak lama. Namun, semasa pemerintahan Ratu Elizabeth I pada akhir abad ke-16, Inggeris mula menjajah Amerika. Pintu kolonisasi terbuka luas untuk mereka ketika mereka mengalahkan tent*ra laut Sepanyol pada tahun 1588.

Sementara bagi sesiapa yang gagal dalam perebutan kuasa di kepulauan Britain, samada mereka orang Puritan atau Katolik, mereka mengambil kesempatan ini dengan mencuba nasib berhijrah ke Amerika, yang pada waktu itu dikenali sebagai New World (Dunia Baru), di mana penjajahan British baru saja bermula.

British menjadi lebih kuat dari masa ke masa dan mula menguasai tanah jajahan Perancis dan Sepanyol di Amerika.

Koloni-koloni Amerika diperintah secara autonomi selagi mereka membayar cukai dan mematuhi raja Inggeris. Walau bagaimanapun, pada separuh kedua abad ke-18, cukai yang dikeluarkan satu demi satu oleh pihak Inggeris dan sikap pedantik Inggeris menyebabkan berlakunya kebangkitan solidariti koloni.

The Tea Act yang diperkenalkan di koloni Amerika pada tahun 1773 merupakan langkah penting menuju Per*ng Revolusi Amerika.

Pada tahun 1774 dan 1775, koloni menganjurkan dua kongres di Philadelphia. Sementara jajahan utara berpendirian menyokong kemerdekaan, koloni Atlantik tengah menyokong John Dickinson, yang mendorong satu percubaan terakhir untuk berdamai dengan Britain.

Kongres, yang berada di bawah pengaruh Dickinson, menyatakan bahawa mereka tidak menginginkan kemerdekaan pada tahun itu. Namun, sikap kasar pihak Inggeris dan usaha yang dilakukan oleh orang-orang seperti Thomas Jefferson, Benjamin Franklin, George Washington dan Thomas Paine untuk meningkatkan kesedaran masyarakat menyebabkan lahirnya perjuangan kemerdekaan di jajahan koloni Amerika.

Pada 2 Julai 1776, Kongres memilih kemerdekaan. Ketika teks Deklarasi Kemerdekaan diterima oleh Kongres, Amerika Syarikat secara rasminya mengisytiharkan kemerdekaannya pada 4 Julai 1776. Menurut Britain pada awalnya, ini adalah pemberontakan terhadap kerajaan.

Perancis menyokong Amerika, yang berper*ng di bawah pimpinan Jeneral George Washington, bekas pegawai tent*ra British, dengan melancarkan per*ng melawan Inggeris pada tahun 1778.

Sokongan Perancis benar-benar dipengaruhi fakta berikut iaitu tent*ra yang dibentuk dari 13 jajahan Amerika  mengalahkan British di Saratoga pada tahun 1777. Amerika mengalahkan Inggeris di Yorktown pada tahun 1781, mengakhiri per*ng dengan kemenangan yang mutlak.

Dengan Perjanjian Paris yang ditandatangani pada 3 September 1783, sebagai hasil rundingan panjang antara Amerika Syarikat dan Kanada, yang kekal berada di bawah pemerintahan Inggeris, mereka menentukan sempadan antara kedua-dua negara, British akhirnya mengiktiraf kemerdekaan Amerika Syarikat.

Setelah Amerika Syarikat mengisytiharkan kemerdekaannya, bagaimana hendak menguruskan negara menjadi masalah besar.

Kuasa pemerintahan persekutuan di Washington sangat terhad, sementara pentadbiran tempatan kuat dipengaruhi dengan tradisi zaman penjajahan.

Lebih-lebih lagi, kerana negara ini tidak sepenuhnya diterokai lagi, turut berlaku juga perebutan kekuasaan di dalam negeri. Pada tahun-tahun awal penubuhan negara ini, orang-orang utara berpihak kepada perluasan kuasa pihak berkuasa tempatan sementara orang-orang selatan ingin meneruskan tradisi lama Inggeris untuk meningkatkan kuasa pemerintah persekutuan.

Sebagai hasil perbincangan yang panjang, satu kompromi akhirnya tercapai, maka Perlembagaan diluluskan pada tahun 1787 dan mula berkuat kuasa pada tahun 1790. Perlembagaan baru ini memberi Amerika Syarikat penampilan sebagai sebuah negara.

Oleh itu, negeri-negeri yang bersatu ini dibenarkan bebas dalam sebarang urusan dalaman mereka, sementara kerajaan pusat akan terus menjalan dasar luar negara.

Amerika Syarikat terus bangkit dengan pantas jauh meninggalkan pesaing-pesaing mereka hingga hari ini mereka menjadi satu kuasa terbesar di dunia.

Namun tahukah anda? Sepanjang sejarah penubuhannya semasa Empayar Uthmaniyyah masih berdiri, Amerika Syarikat tidak pernah terlibat dalam sebarang konflik peper*ngan dengan Uthmaniyyah, bahkan kedua-dua negara ini saling bantu membantu apabila dilanda bencana alam seperti kebakaran besar di Amerika Syarikat dan gempa bumi di Istanbul, namun semua itu sebelum tercetusnya Per*ng Dunia Pertama.

KEBAKARAN BESAR ABAD KE-19

Walaupun Amerika Syarikat dan Empayar Uthmaniyyah dipisahkan oleh jarak geografi dari dua benua berbeza, kedua-dua kuasa besar ini telah menjalin hubungan diplomatik pada akhir abad ke-18.

Hubungan mereka berada dikemuncaknya ketika kedua-dua negara saling membantu apabila masing-masing ditimpa bencana alam yang besar.

Hubungan antara Kerajaan Uthmaniyyah dan A.S. bermula pada akhir abad ke-18 dan akhirnya kedutaan dan konsulat didirikan di kedua-dua negara.

Walaupun jarak antara kedua-dua negara jauh, kebakaran besar yang meletus di Amerika Syarikat telah menyatukan kedua-dua negara ini.

Ia dijelaskan berdasarkan dokumen yang didedahkan dalam buku bertajuk ‘Belgelerle 1889/1894 Afetlerinde Osmanlı-Amerika Yardımlaşmaları’ (‘Bantuan Bersama Uthmaniyyah-Amerika, dengan dokumen-dokumen itu)  bencana 1889/1894 ‘).

Pada tahun 1889, banjir berlaku di Johnstown, sebuah penempatan di barat daya Pennsylvania di Amerika Syarikat. Setelah hujan lebat berlarutan, sebuah empangan telah runtuh dan kota itu mula tenggelam.

Lebih daripada 1,600 rumah musnah dan lebih daripada 5,000 orang terk*rban. Kebakaran bermula selepas banjir yang juga sekaligus meningkatkan kesan bencana. Peristiwa ini dikenali sebagai bencana besar pertama yang dihadapi oleh pasukan Palang Merah Amerika.

Ketika peristiwa bencana ini tersebar, Sultan Uthmaniyyah ketika itu, Sultan Abdülhamid II memanggil Oscar Straus, duta besar Amerika Syarikat untuk Empayar Uthmaniyyah, dan memberinya $1,000 untuk dibelanjakan bagi membantu mangsa bencana. Empayar Uthmaniyyah membantu Amerika dahulu sebelum negara-negara lain.

Kemudian, gempa bumi besar berlaku di Istanbul pada tahun 1894. Banyak negara yang menghantar bantuan untuk membantu mangsa bencana ini. Perancis menyumbangkan jumlah bantuan tertinggi dengan sebanyak $34,900; manakala yang kedua ialah Amerika Syarikat dengan jumlah sumbangan sebanyak $9,600.

Amerika Syarikat pada waktu itu sedang berjuang menghentikan kebakaran hutan sambil berusaha mengumpulkan dana bantuan untuk mangsa gempa di Istanbul.

Musim panas tahun 1894 agak kering di Amerika. Pada bulan Julai 1894, kebakaran hutan besar di sekitar penempatan Pierce dan Phillips di negeri Wisconsin bermula. Sebanyak 100,000-hektar tanah hutan dan 400 rumah hangus terbakar. Dua puluh orang m*ti.

Bandar Phillips, di mana 2,500 orang tinggal, telah musnah sepenuhnya dalam kebakaran ini. Bandar ini kemudian dibina semula dan sebuah tugu untuk memperingati bencana itu didirikan di sepanjang Tasik Duroy.

Pada bulan September, kebakaran hutan besar meletus di sebahagian negeri Minnesota. Kira-kira 200,000 ekar hutan Pine County terbakar bersama dengan pekan Mission Creek, Brook Park, Sandstone, Miller, Partridge, Poke Gama dan Hinckley.

Lebih daripada 400 orang m*ut. Duta Besar Uthmaniyyah ke Washington mengirim telegraf ke Istanbul dan melaporkan bahawa ia akan meringankan beban rakyat Amerika sekiranya pemerintah Uthmaniyyah mengirimkan 100 lira secara faedah kepada mangsa-mangsa kebakaran di Amerika.

Sementara itu, kempen bantuan di Amerika Syarikat diteruskan bagi mengumpulkan dana untuk mangsa gempa bumi di ibukota Empayar Uthmaniyyah.

Cadangan duta besar Uthmaniyyah ke Washington dikemukakan kepada Sultan Abdülhamid II. Sultan dengan segera menerima usul itu bahkan menaikkan jumlah bantuan kepada 300 lira.

Bantuan itu disampaikan kepada mangsa kebakaran Amerika melalui duta besar Uthmaniyyah. Bantuan Uthmaniyyah ini ditulis di akhbar Amerika dengan tajuk ‘Sultan Turki Menyumbang 300 Lira Untuk Minnesota dan Wisconsin.’

BERMULANYA KERETAKAN

Hubungan antara Kerajaan Uthmaniyyah dan Amerika bermula sejurus selepas kemerdekaan Amerika. Amerika mula berdagang dengan bendera sendiri di Mediterranean, membayar cukai kepada Algeria, yang merupakan negara naungan Uthmaniyyah di Afrika Utara pada masa itu.

Pentadbiran Amerika cuba menandatangani perjanjian dengan Kerajaan Uthmaniyyah tetapi sultan-sultan Uthmaniah menolak perjanjian tersebut kerana mereka menganggapnya merugikan negara.

Ketika angkatan laut Uthmaniyyah dimusnahkan oleh Inggeris, Russia dan Perancis pada tahun 1827, pentadbiran Uthmaniyyah menandatangani perjanjian perdagangan dan pelayaran dengan Amerika pada tahun 1830 untuk membawa alternatif yang berbeza daripada dasar luarnya.

Namun, orang Amerika tidak menunaikan janji mereka bagi membiayai pembinaan kapal per*ng dan kerana itu pihak Turki mula menghadapi kekecewaan pertama mereka sepanjang perhubungan mereka.

Hubungan Uthmaniyyah-Amerika, yang telah berjalan dengan baik selama beberapa waktu, mula menjadi tegang ketika zaman Sultan Abdülhamid II kerana kegiatan mubaligh kristian Amerika dan campur tangan Amerika Syarikat dalam isu etnik Armenia.

Walau bagaimanapun, bencana alam yang dialami oleh kedua-dua negara itu adalah penyebab perpaduan antara masyarakat.  Namun, ketika Amerika Syarikat menyertai Per*ng Dunia Pertama pada tahun 1917, kedua-dua negara masing-masing memihak kepada paksi yang berbeza dan menjadikan mereka musuh.


Nasib RMS Carpathia: Kapal Yang Menyelamatkan Penumpang Titanic

RMS Carpathia mulanya hanya sebuah kapal penumpang dan kargo yang biasa. Namun, nama kapal ini melonjak naik selepas berjaya menyelamatkan 710 penumpang Titanic dan membawa m4ngs4 ke New York.

RMS Carpathia dibina di limbungan kapal C.S  Swan & Hunter di Newcastle untuk syarikat Cunard yang merupakan pesaing kepada syarikat Titanic. Kapal ini kemudian siap dibina pada 6 Ogos 1902.

Kemudahan kapal ini boleh dikatakan selesa untuk penumpang kedua dan ketiga yang mana lazimnya pada ketika itu, fasiliti untuk kedua-dua kelas penumpang ini hanya biasa-biasa sahaja. Ruang makannya diwarnakan dengan warna krim keemasan dan diisi dengan perabot yang diperbuat dari mahagoni. Seperti kapal-kapal lain, kapal ini juga turut disediakan bilik merokok, perpustakaan, tempat simpanan wang dan sebagainya.

Pada mulanya, kapal ini tidak menyediakan kemudahan untuk penumpang kelas pertama. Namun, memandangkan tidak banyak kapal yang menyediakan kemudahan serupa, kapal ini telah dinaiktaraf dan ruang untuk penumpang kelas pertama akhirnya dibina dan seterusnya menjadi kapal pilihan buat para imigran dan kelas pertengahan.

Pada musim panas, Carpathia akan berlayar dari Southampton, England ke New York sebagai laluan utama manakala pada musim sejuk, Carpathia akan berlayar menuju perairan Mediterranean.

Pada 11 April 1912, RMS Carpathia bergerak dari New York menuju ke Fiueme, Austria-Hungary dengan membawa sejumlah penumpang. Antara penumpang tersebut ialah pelukis Amerika Colin Campbell Hooper dan arkitek dari Pittsburgh Charles M Hutchinson. Pada ketika itu, pelayaran RMS Carpathia diketuai oleh Kapten Arthur Henry Rostron.

Pada malam 10 April, Operator Radio Carpathia, Harold Cottam terlepas beberapa mesej dari Titanic kerana sedang bersiar-siar di ruang pengemudi kapal. Sebelum tidur, beliau mendengar mesej-mesej yang diterima dari Cape Cod kepada Titanic.

Pada jam 12.11 tengah malam, Cottam menghantar mesej kepada Titanic bahawa Carpathia sedang menerima mesej dari Cape Cod. Namun, pihak Titanic membalas mesej itu dengan mesej kecemasan dan menyatakan Titanic telah berlanggar dengan aisberg.

Cottam memberikan mesej tersebut kepada kapten dan kapten mengarahkan kapal untuk berpatah balik, pada masa yang sama kapten menyuruh Cottam menyiasat sama ada benar atau tidak mesej itu dari Titanic.

Kelajuan kapal Carpathia pada ketika itu terletak 58 batu dari lokasi Titanic menganggarkan mereka akan tiba ke lokasi Titanic dalam masa empat jam. Mereka akhirnya tiba di lokasi Titanic pada jam 4 pagi, satu jam setengah selepas Titanic tenggelam.

Dalam tempoh empat jam berikutnya, RMS Carpathia berjaya menyelamatkan 710 penumpang. Para penumpang diberi kopi panas dan selimut dan dibawa ke ruang makan.  Kapten Rostron pula berbincang dengan Bruce Ismay sama ada hendak membawa kapal ke Azures ataupun Halifax. Mereka akhirnya bersepakat untuk menukar haluan kapal ke New York, destinasi asal bagi Titanic.

RMS Carpathia akhirnya tiba di New York pada petang Khamis 18 April 1912 dengan cuaca berada di dalam keadaan hujan. Bagi menghargai peng0rb4nan mereka, kru Carpathia telah dianugerahkan pelbagai anugerah kehormatan. Kapten Rostron juga turut dianugerahkan Pingat Kehormatan dari Raja George V dan Anugerah Emas Dewan Kongres Amerika.

Apabila p3r4ng meletus, RMS Carpathia telah dipindahkan ke Unit Ekspedisi Tentera Amerika ke Eropah. Kadangkala, RMS Carpathia juga terlibat di dalam beberapa konvoi seperti ke Halifax, Liverpool dan Glasgow.

Pada 15 Jun 1918, RMS Carpathia telah melakukan pelayaran konvoi dari Liverpool ke Boston dengan membawa 57 penumpang. Pada jam 9.15 pagi, RMS Carpathia telah dit0rp3d0 oleh kapal selam U-55 lalu karam.

Kapten yang bertugas, Kapten William Prothero, mengarahkan isyarat kecemasan dilancarkan untuk menarik perhatian kapal peronda yang berhampiran. HMS Snowdrop tiba ke lokasi dan berjaya menyelamatkan 218 penumpang dan kru dari 227 orang penumpang dan kru.

Pada 2000, seorang penyelam,  Clive Cussler akhirnya berjaya menemui bangkai RMS Carpathia. Bangkai kapal itu kini terletak kira-kira 190 kilometer dari Fastnet, Ireland. Bangkai kapal itu juga kini dimiliki oleh Premier Exhibition.


Budak Sekarang Semakin Manja Sampai Malas Belajar?

Baru-baru Jabatan Perangkaan Negara (DOSM) telah mendedahkan sebanyak 72% pelajar memilih untuk tidak melanjutkan pelajaran selepas tamat sahaja Sijil Pelajaran Malaysia (SPM). Angka ini sangat memeranjatkan kerana selama bertahun-tahun, memasuki universiti dianggan sebagai penanda aras kejayaan seseorang.

Malah satu ketika dahulu, ada ibu bapa yang sanggup bergolok-bergadai bagi memastikan anak mereka dapat memasuki universiti. Orang kampung pula menyambut bagaikan pesta jika ada diantara anak muda mampu melanjutkan pelajaran ke tahap tertinggi. Tetapi hari ini semuanya sudah berubah kerana masuk universiti bukanlah pilihan terbaik.

Persoalannya sekarang kenapa anak muda tidak mahu sambung belajar? Mesti ada yang cakap pasal politik kan? Okay. Sebelum tu, jom kita belajar dulu pasal politik. Kami mengalu-alukan kalian beli buku POLITIK UNTUK PEMULA untuk faham terlebih dahulu beza antara demokrasi berparlimen dan demokrasi berpresiden. Atau monarki dan autokrasi… serta banyak lagi yang menghantui fikrah masyarakat kita. Link pembelian: https://bit.ly/3vK4xw5

Nak sambung belajar pada hari ini bukannya murah kerana melibatkan kos yang agak tinggi. Kalau tak mampu terpaksalah pinjam PTPTN dan nasib baik kita ini sangat prihatin. Namun masalah mula timbul apabila sudah habis belajar apabila ramai diantara kita yang menghadapi kesulitan untuk membayar kembali pinjaman PTPTN.

Dengan susah dapat kerja dan ambil jurusan yang pelik-pelik semasa di universiti, memang tanam anggur sahaja di rumah. Jadi macam mana nak dapatkan duit? Dah lah akan beri kesan dekat rekod CCRIS dan nak loan apa-apa pun susah di masa hadapan. Maka anak muda memilih untuk tidak sambung belajar agak tidak dibebani hutang.

Seterusnya, kehadiran internet dan pelbagai platform media sosial hari ini memudahkan anak muda menuntut ilmu tanpa perlu masuk ke universiti. Cakap sahaja nak belajar apa, grafik, menulis, main gitar dan programming sekalipun, semua sudah boleh didapatkan di Youtube. Kalau rasa tak yakin nak belajar sendiri, cari saja orang-orang pakar yang sudi berkongsi ilmu.

Bukan setakat itu sahaja, sudah banyak syarikat yang menawarkan beberapa jurusan yang boleh dipelajari dengan kos begitu murah. Sebagai contoh Google dan Facebook telah tawarkan beberapa jurusan untuk meningkatkan kemahiran anda. Dengan masa belajar yang agak singkat dan murah, kemahiran anda dalam sesebuah perkara akan segera diiktiraf. Dengan pengiktirafan itu, anda boleh memohon lebih banyak pekerjaan.

Di samping itu, peningkatan dalam gig ekonomi juga membuatkan semangat anak muda untuk sambung belajar semakin luntur. Bayangkan sahajalah dengan menaiki motosikal untuk menghantar makanan sahaja, anda boleh perolehi pendapatan sehingga RM5000. Kalau baru graduasi dari universiti, nak dapat gaji RM2000 belum tentu ada syarikat sudi beri. Malah ada yang bagi gaji kecil dengan alasan tiada pengalaman dan terlalu muda.

Maka lebih baik jadi rider sahaja kerana waktu kerja fleksibel dan tiada sesiapa yang akan beri arahan pelik. Nak cuti lama pun senang, tak perlu nak mohon macam biasa yang kadangkala akan direject dengan alasan, “kau masih muda lagi, waktu sekarang inilah nak pulun kerja kumpul duit”. Dia ingat orang muda ini tak ada keluarga dan me time kot sampai kena kerja macam orang gila.

Tambahan pula, tempoh masa untuk sambung belajar di universiti sangat lama. Kalau anda bermula daripada diploma, memang makan sampai 5 ke 6 tahun untuk ke peringkat ijazah. Kalau dari asasi, matrikulasi ataupun tingkatan 6 lega sikit sebab masa lebih singkat. Tapi daripada bazirkan masa bertahun-tahun sambung belajar, lebih baik terus kerja lepas SPM. 4 hingga 5 tahun selepas itu, boleh dapat gaji basic tinggi sedikit dan terus kahwin. Kan nampak simple hidup sedemikian rupa.

Berbekalkan segala halangan yang telah disebutkan di atas, memang perlu ke anak muda tak payah sambung belajar?

Jawapannya walau macam mana sekalipun anak muda perlu berusaha untuk sambung belajar di mana-mana institusi pengajian tinggi. Sambung belajar ataupun masuk ke universiti buka sekadar nak dapat pekerjaan dan gaji tinggi sahaja tetapi terdapat banyak manfaat lain. Apabila sambung belajar, mentaliti anda akan berubah dan boleh jadi lebih bijak.

Sebagai contoh, Khairulaming bangun branding bertahun-tahun secara percuma dan hari ini dia berjaya memperoleh RM14 juta dengan hanya jual sambal sahaja. Alah tapi ponder-ponder yang lain boleh je dapat berjuta-juta ringgit. Jawapannya adalah mereka guna bad marketing dan jual barang dekat agen. Lepas itu claim tak sampai satu jam, produk dah habis dan sales mencanak-canak hingga RM100 juta. Senang cerita walaupun anda tidak dapat kerja yang sama dengan apa dipelajari di universiti, paling tidak pun anda boleh gunakan critical thinking untuk buat benda lain.

Di tempat belajar ataupun universiti, anda boleh bina networking untuk lebih mudah dapatkan kerja. Di situ jugalah anda akan kenal dengan ramai orang daripada pelbagai latar belakang. Kalau tak sambung belajar, sampai ke sudah anda akan duduk dalam circle yang sama. Dah lah sejak zaman British lagi kita dipecah-pecahkan kepada beberapa golongan. Tak kan hari ini masih nak teruskan dengan B40 terus duduk dengan B40 dan T20 juga sama seperti itu. Semakin tidak berkembang masyarakat kita di masa hadapan.

Kesimpulannya, jangan pernah anggap sambung belajar adalah untuk dapatkan pekerjaan dengan gaji tinggi. Itu adalah pemikiran silam yang banyak meracun kita pada zaman kanak-kanak dahulu. Anggap dengan sambung belajar ini, akan buat pemikiran kita lebih kreatif dan kritis untuk bekerja. Jadi letak bawah batu sekalipun, kita masih mampu teruskan kehidupan.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Hello Campus. (2022, Jun 10). How generation z views higher education. Dipetik daripada https://hellocampus.com/post/how-generation-z-views-higher-education

Jenkins, R. (2018, Februari 21). This is why generation z will skip college. Inc. Dipetik daripada https://www.inc.com/ryan-jenkins/straight-to-work-6-reasons-generation-z-will-skip-college.html


Utimuraja: Kisah Bapa Segala Pengkhianat Tamadun Melayu

Selepas ini, kita kena berhenti menyebut orang Melayu dan sultannya mengkhianati Melaka, dan si pengkhianat sebenar bukannya orang Melayu, tetapi Utimuraja. Ini ialah kisah bapak segala pengkhianat dalam sejarah Tamadun Melayu sendiri, yang datang daripada bukan Melayu.

Utimuraja merupakan orang kepercayaan Sultan Mahmud dan juga Sultan Ahmad. Tetapi dia mengambil kesempatan itu untuk melakukan pengkhianatan. Keduanya Utimuraja ini merupakan orang yang cukup berkuasa. Selain menjadi penghulu kepada orang Jawa di Upeh, Utimuraja juga merupakan orang kedua paling berkuasa di Melaka secara realitinya selepas Sultan. Masakan tidak berkuasa, Utimuraja ini mempunyai seramai 6000 orang hamba dan jika dikira semua abdinya di laut dan di darat boleh mencecah 10,000 orang.

Penduduk Melaka pada waktu itu sekitar lebih kurang 90,000-100,000 orang. Ini bermakna Utimuraja sudah menguasai 1/10 daripada manusia yang ada di Melaka pada waktu itu. Daripada 100,000 penduduk itu pula, hanya beberapa kerat sahaja yang merupakan penduduk tempatan.

Apabila Portugis menyerang Melaka, Utimuraja telah menggunakan kuasanya sebagai penghulu untuk menghasut orang-orang Jawa di Upeh supaya tidak membantu Melaka. Walaupun dia menjadi kaya kerana Melaka namun dia tetap mahu membantu penjajah Portugis. Entah hasad dengki apa yang ada dalam dirinya tidaklah diketahui.

Pada waktu itu pula, orang-orang Jawa ramai yang menjadi askar upahan Melaka. Tidak mustahil Utimuraja turut menghasut askar-askar Jawa ini supaya berpaling tadah. Ada pengkaji sejarah berpendapat, kebanyakan askar Jawa ini tidak menumpahkan taat setia kepada Melaka disebabkan Melaka ini bukanlah tanah air mereka.

Pada saya pendapat ini boleh diterima terutamanya jika ada penghasut yang mencucuk jarum kepada tentera-tentera upahan Jawa ini.

Dan jika benar ada penghasut ini, maka tidak lain tidak bukan penghasutnya tentulah Utimuraja.
Utimuraja merupakan oportunis iaitu orang yang suka mengambil kesempatan berdasarkan keadaan tertentu demi kepentingan peribadi. Sebab itulah dia rela berpakat dengan Portugis untuk menjatuhkan Melaka. Samada Portugis yang mencari Utimuraja atau Utimuraja yang mencari Portugis dahulu tidaklah diketahui tetapi yang pasti Portugis telah menjamin keselamatan diri dan harta Utimuraja.

Selepas kejatuhan Melaka, Portugis terus mengekalkan sistem pentadbiran Melaka. Utimuraja ini dikatakan telah dilantik sebagai Bendahara yang sebenarnya tidak mempunyai kuasa sebagai bendahara pun. Namun lama-kelamaan, Utimuraja merasakan bahawa dia sudah tiada kebebasan di bawah pentadbiran Portugis.

Dia sering diintip oleh Portugis kerana Alfonso sendiri sebenarnya tidak percaya dengannya. Sehinggalah suatu hari, Utimuraja akhirnya kantoi telah berhubung dengan Sultan Mahmud untuk mengusir Portugis dari Melaka. Selepas konspirasi tersebut terbongkar, Utimuraja akhirnya telah dijatuhi hukuman mati.

Kalau anda berminat nak baca mengenai kejatuhan Melaka, buku kami 1511: Kejatuhan Empayar Melaka ialah pilihan paling tepat untuk anda. Boleh baca lebih banyak rahsia-rahsia kejatuhan Melaka sesuai untuk tatapan anda. Beli di: bit.ly/pratempahmelaka


Trilogi Mass Effect: Kekayaan Antropologi Bangsa Alien Dalam Naskah Sains Fiksyen

Sebagai seorang penulis, aku sentiasa mencari naskah-naskah yang boleh dijadikan sebagai makanan minda untuk aku hasilkan karya yang hebat. Tidak kiralah aku menghabiskan masa berjam-jam melayan sebuah filem, novel atau sudah tentu, sebuah permainan video. Atas sebab itulah aku mengambil kesempatan ini untuk mengarang seperca ulasan aku tentang salah satu permainan video kegemaran aku.

Lagipun baru-baru ini, para gamer di seluruh dunia dikejutkan dengan kualiti yang dihidangkan oleh Bioware tentang permainan video francais Mass Effect mereka. Kritikan dan kutukan mewarnai forum, portal, page dan komuniti yang menemplak Mass Effect Andromeda. Aku sendiri belum main Andromeda, tapi aku nak tulis pasal trilogi original Mass Effect itu sendiri, untuk mengembalikan nostalgia kita sejak zaman berzaman. Ada sebab kenapa aku mengangkat Mass Effect sebagai sebuah karya yang menandingi zaman. Jawapan aku paling mudah.

Mass Effect Menyajkan Sebuah Antropologi Bangsa Alien Yang Menarik Untuk Dikaji.

Aku adalah peminat sejarah. Aku juga meminati kebudayaan, antroplogi dan linguistik. Apabila aku disajikan dengan sebuah karya fiksi yang mampu mengangkat sesuatu yang sangat kompleks dalam bidang berkaitan dengan kebudayaan dan antropologi, aku akan cepat jadi kagum. Mass Effect ialah salah satunya. Kebudayaan dan bangsa Alien di dalam karya ini menyajikan potensi yang sangat besar. Galaksi ketika itu dipimpin oleh 4 bangsa besar iaitu Manusia, Asari, Turian dan juga Salarian.

Namun, alam semesta turut dihuni oleh bangsa-bangsa kecil yang lain yang tidak mampu berdiri sama hebat dengan 4 bangsa yang lain, yang turut mempunyai kebudayaan yang unik yang aku kira boleh kita ulas sama-sama. Aku mungkin tidak dapat ulas semua bangsa di dalam permainan video ini, tetapi cukuplah sekadar beberapa yang mampu memberikan kita sedikit gambaran yang sesuai.

Asari

Asari – kau akan disajikan dengan satu bangsa alien yang aku kira diilhamkan daripada mereka yang khunsa. Berbeza dengan bangsa manusia, yang mempunyai dua gender, tetapi Asari ialah bangsa yang tidak mempunyai istilah jantina dalam kebudayaan mereka. Meskipun dari pandangan kebudayaan manusia, suara, susuk tubuh, adalah menyerupai kaum perempuan. Meskipun dalam bahasa manusia, mereka akan dijolok dengan panggilan bersifat kewanitaan. Namun, mereka mampu berhubungan dengan jantina lelaki mahupun wanita.

Mass Effect mempunyai istilah sains tersendiri (yang aku tidak mahu ulas kerana bukan forte aku) untuk menjelaskan tentang bagaimana sistem reproduksi bangsa Asari ini, tentang bagaimana hubungan dengan bangsa alien yang lain tidak menghasilkan genetic kacukan, sebaliknya anak yang lahir akan kekal dalam bentuk Asari kerana genetic Asari yang sangat unik.

Apa yang menarik mengenai Asari ialah kebudayaan mereka yang terhasil daripada usia yang panjang. Mereka mampu hidup beratus tahun, dan itu telah secara tidak langsung membentuk tiga tahap dalam hidup bangsa Asari sendiri.

i. Maiden – Ini ialah fasa bagi setiap Asari yang baru sahaja mencapai tahap akil baligh mereka. Mereka akan memulakan pengembaraan untuk mencari pengalaman yang dipandu oleh rasa ingin tahu dan tindakan yang agak membabi-buta, terburu-buru dan kerana dipandu oleh darah muda.

ii. Matron – Mungkin dalam fasa sekitar usia 350 tahun bangsa Asari. Pada peringkat ini, Asari sudah tidak seperti peringkat Maiden yang lebih suka mengembara, mencari makna diri kehidupan mereka. Mereka memilih untuk menetap di sebuah kawasan, mula mengabadikan diri pada membina keluarga.

iii. Matriach – Fasa ini berlaku ketika Asari mula memasuki usia 700 tahun, di mana ketika ini, mereka memainkan peranan sebagai seorang kaunselor, wali, pendeta atau apa-apa sahaja yang seumpama dengannya dalam komuniti mereka sendiri. Pengembaraan dan pengalaman hidup yang berbekalkan beratus tahun menjadikan mereka penasihat yang hebat.

Usia yang panjang menjadikan Asari sebagai antara bangsa alien yang paling maju berbandingkan bangsa-bangsa lain yang sudah mencapai status sebagai bangsa peneroka angkasa. Oh ya, setiap bangsa tentu ada agama mereka tersendiri. Dalam soal ini, Mass Effect cuba mengambarkan agama yang unik pada setiap kebudayaan bangsa yang mereka cipta. Untuk bangsa Asari, mereka mengamalkan kepercayaan Monotheism menyembah dewi Athema, yang dikatakan merupakan Matriach yang paling awal.

Namun, kepercayaan Monotheism yang berasaskan tuhan peribadi ini mula bertukar kepada kepercayaan berasaskan Pantheistic, di mana mereka percaya terdapat kuasa agung yang mentadbir alam semesta, namun menolak kewujudan TUHAN yang bersifat peribadi, juga TUHAN berbentuk anthropomorphic di mana mewakili setiap kehendak manusia seperti nafsu, cinta, makanan, dan seumpama dengannya.

Bagi Pantheistic versi Asari, mereka percaya bahawa alam semesta ialah entiti tertinggi yang bertahap divinity, yang di mana alam semesta sedar akan pada setiap yang berlaku disekitarnya dan menganggap kematian ialah apabila roh kembali bersatu dengan alam semesta. Agama kepercayaan Asari ini dipanggil sebagai Asari, dan antara agama yang popular di kalangan bangsa-bangsa alien, memandangkan Asari mempunyai kemampuan menjalinkan hubungan dengan bangsa-bangsa alien yang lain kerana keunikan biologi mereka.

Sistem pemerintahan Asari di Planet Perumah mereka Planet Thessia ialah Republik Asari, yang berasaskan negara-negara kota yang bertebaran di sekitar planet mereka. Perumpamaan yang dekat pada kebudayaan manusia hari ini ialah negara kota Yunani dan Melayu. Negara-negara kota ini di Planet Thessia adalah dalam keadaan terasing dan terpisah antara satu sama lain sehinggalah bangsa Asari memasuki Zaman Informasi apabila mula mengenali internet lalu mereka mengadaptasikan Demokrasi Eletronik dalam kehidupan mereka.

Negara-negara kota ini akan berhubung melalui internet, dan setiap rakyat negara-negara kota Asari dibolehkan menyertai perdebatan yang akan berlangsung selama berjam-jam di internet, pada sebuah chatroom yang akan dipantai oleh virtual intelingence yang dipogramkan sebagai moderator. Oleh kerana kebudayaan yang berasaskan pertukaran pendapat yang sangat terbuka, ia membentuk budaya bangsa yang sangat bertoleransi dan mengangkat diplomatik sebagai wadah ketamadunan mereka.

Fakta menarik, ekonomi bangsa Asari ialah ekonomi terbesar di galaksi.

Turian

Aku kira Turian mungkin diilhamkan oleh ciri kebudayaan bangsa Sparta dalam Ketamadunan Yunani. Kalau kalian mendalami kebudayaan bangsa Turian, bangsa yang digambarkan secara biologi persis seperti seekor cicak, atau mungkin lebih tepat seperti dinosaur Raptor, yang bezanya mereka bukan karnivor kejam dalam fiksyen Jurrasic Park itu, dan tidak berdiri atas 4 kaki sebaliknya dua kaki.

Turian membangunkan kebudayaan mereka berasaskan budaya militari yang sangat tinggi disipilin mereka. Dari kepolisan, ketenteraan, sehinggalah sektor seperti bomba, kejuruteraan turut dibangunkan atas kebudayaan tentera yang tinggi. Turian tidak suka mengacau bangsa lain, namun apabila dikacau, Turian tidak seperti Asari yang berpegang pada kebudayaan diplomatik yang tinggi, Turian percaya pada prinsip perang pada skala penuh. Mungkin sebab kebudayaan tentera yang tinggi, militari bangsa Turian dikenali yang terkuat di galaksi berbanding bangsa-bangsa lain.

Sistem kerajaan di Turian berasaskan Hierarki Turian berasaskan hierkrari metriokrasi. Setiap rakyat Turian, mereka akan diperkenalkan pada 27 peringkat hidup sebagai seorang Turian. Mereka akan dipilih untuk dinaikkan pangkat sebagai rakyat Turian apabila mempunyai kelayakan. Mereka juga boleh dijatuhkan pangkat apabila dilihat sebagai tidak layak atau gagal. Komuniti Turian akan dipimpin oleh mereka yang menduduki hierarki yang teratas.

Salarian

Kalau bangsa Turian digambarkan sebagai bebentuk seperti raptor, salarian pula ialah spesis cicak yang berevolusi menjadi bangsa yang bertamadun. Kononnya ketika era lampau, mereka hidup secara primitif dengan memakan serangga melalui lidah panjang bercabang, dan hidup secara bernomad. Hari ini, Salarian ialah antara bangsa paling moden di galaksi.

Biologi bangsa Salarian berpandukan metabolism yang sangat hyperaktif. Ini membuatkan mereka melakukan aktiviti dengan sangat pantas dan selalu memandang bangsa alien yang lain sebagai lembab kerana metabolism mereka. Namun, dek kerana metabolism yang sangat hyperaktif, mereka juga mempunyai usia yang sangat pendek iaitu seitar 40-an sahaja.

Komuniti bangsa Salarian berasaskan amalan Matriachy menurut aku. Mungkin kerana betapa jarangnya kaum wanita dalam kalangan bangsa Salarian, dan oleh kerana hayat Salarian sangatlah pendek, memaksa reproduksi adalah salah satu daripada senjata survival bangsa mereka. Ini membuatkan dinasti, komuniti dan pemimpin mereka dikuasai oleh kaum wanita.

Apa yang menariknya kerana ini juga, betapa sebenarnya tidak wujud konsep cinta dan perhubungan dalam kalangan bangsa Salarian. Kau tidak akan jumpa budaya yang melibatkan seperti perkahwinan sebagai ritual untuk menyatukan dua pasangan. Seks hanya bersulamkan untuk reproduksi semata-mata-mata. Yang ada pada bangsa Salarian ialah sudah ada kod purba yang menentukan siapa yang akan menetaskan dan pengeraman telur.

Proses ini pun hanya berlaku berbulan-bulan selepas rundingan dari dua klan yang berbeza, dan ia hanya dijalankan di atas faktor seperti hubungan politik semata-mata. Amatlah jarang kita dapat melihat seorang Salarian melanggar kebudayaan di atas dan mengadaptasikan kod perhubungan bangsa lain seperti jatuh cinta, dalam perhubungan dan sebagainya.

Quarian

Aku kira bahawa antara banyak-banyak watak bangsa alien yang aku temui dalam permainan video ini, perasan kagum aku tidak pernah lari pada satu watak bangsa alien yang dikenali sebagai Quarian. Quarian ialah sejenis alien, yang ada iras-iras manusia dalam penciptaannya. Oleh kerana terlalu maju, Quarian telah mencipta sejenis AI yang dinamakan sebagai Geth. Robot yang mempunyai akal seperti manusia, dalam bahasa orang awamnya.

Namun, bangsa Quarian pula mula merasa takut dengan keupayaan yang dimiliki Geth yang dicipta oleh mereka. Maka bermulalah konspirasi untuk memastikan projek Geth ini dihapuskan serta-merta. Namun, Geth yang sudah mampu berfikir seperti manusia memberontak, menentang Quarian kerana merasakan bahawa mereka juga mempunyai hak untuk hidup!

Maka perang saudara berlaku antara Quarian dan Geth dan ia berlanjutan dengan Quarian terhalau dari planet mereka dan Geth mula menjadi tuan yang baru di planet mereka. Hanya 1 peratus sahaja populasi Quarian yang selamat daripada perang saudara ini.

Quarian yang menjadi bangsa alien yang “homeless” di alam semesta terpaksa tinggal dalam armada-armada kapal angkasa mereka yang dipanggil sebagai Migrant Fleet, sekaligus kehidupan Quarian selepas itu membentuk kebudayaan dan antropologi yang sangat unik yang membuatkan aku sebagai peminat sejarah dan antropologi menjadi sangat kagum.

Selepas puluhan, bahkan mungkin ratusan tahun menjadi “homeless” di dalam armada kapal angkasa yang mengembara di galaksi, ia telah membuatkan bangsa Quarian menjadi bangsa yang mempunyai ketahanan imun dan fizikal yang agak lemah, memaksa mereka hidup di dalam suit perlindungan mereka. Tambahan pula di planet asal mereka, kewujudan makhluk mikrob seperti kuman, bakteria dan virus adalah hampir tidak wujud. Mikrob di planet asal mereka pula adalah jenis yang memberikan faedah kepada mereka daripada menghancurkan mereka. Kau boleh analogikan dengan kewujudan bakteria baik di planet kita, sekaligus membentuk humbungan simbiotik yang di mana Quarian dan mikrob di planet saling memerlukan antara satu sama lain.

Selain itu, kebudayaan di mana memerlukan setiap anak Quarian yang cukup umur untuk keluar dari armada mereka, mengembara ke seluruh pelusuk semesta demi mencari sesuatu berharga yang mampu memberikan manfaat kepada armada mereka. Dalam perjalanan pengembara Quarian, mereka akan belajar tentang banyak perkara tentang kehidupan dan itulah matlamat utama kebudayaan ini. Apabila mereka pulang, mereka akan mempersembahkan apa yang mereka dapat sepanjang pengembaraan ini kepada kapten setiap kapal mereka.

Manusia

Dalam permainan video ini, dikatakan bangsa manusia adalah paling lewat mengenali pengembaraan galaksi dan bangsa paling muda di antara bangsa-bangsa alien yang sudah lama memerintah galaksi. Namun, perkembangan bangsa manusia adalah paling pantas berbanding bangsa-bangsa lain. Tidak sampai 100 tahun selepas mengenali pembembaraan galaksi, bangsa manusia sudah mampu menganggotai council yang melibatkan 3 bangsa terhebat alam semesta yang menguasai alam semesta. Dalam permainan video ini,

Selebihnya, kebudayaan manusia adalah seperti kita hari ini. Tak perlu aku ulaskan lebih lanjut untuk memanjangkan artikel ini.

Kesimpulan

Melalui sedikit perkongsian di atas, kita mendapat tahu bahawa kebudayaan itu terbentuk akibat beberapa faktor. Bukan ia lahir begitu sahaja. Setiap bangsa yang aku paparkan di atas, mereka dibentuk akibat pelbagai faktor seperti faktor planet, sejarah, biologi, genetik dan sebagainya. Manusia moden hari ini pun tidak ketinggalan mengalami fasa yang lebih kurang sama seperti bangsa-bangsa fiksi yang aku paparkan di atas.

Oleh kerana bangsa Korea sering ditindas oleh bangsa-bangsa gergasi yang mengelilingi mereka, ia menimbulkan rasa dendam pada trait bangsa Korea. Oleh kerana bangsa Melayu hari ini yang membina tamadun di antara laluan perjalanan bangsa-bangsa di dunia, dan dikunjungi oleh pelbagai ratusan bangsa, bangsa Melayu mencipta kebudayaan yang berasaskan diplomasi dan tolak ansur dan kesabaran yang tinggi.

Tetapi yang paling penting, betapa karya-karya luar negara yang sudah mampu menerokai sesuatu yang sekompleks seperti kebudayaan dan trait sebuah bangsa di atas, harus memberikan tamparan kepada kita yang masih lagi tersekat pada cliché-cliché drama Melayu jam 7 malam.


Usman Awang Menjadi Bintang Filem?

Pada penghujung bulan Oktober 1951, Usman Awang bersama Jamil Sulong telah membuat keputusan berhijrah ke Singapura untuk mencari pekerjaan. Usman Awang mengenali Jamil Sulong ketika mereka sama-sama menceburkan diri dalam sebuah persatuan penulis iaitu Ikatan Persuratan Melayu Melaka (IPM) sekitar awal tahun 1950-an.

Usman Awang sebelum itu bertugas sebagai anggota polis di Rumah Pasung Batang Tiga, kira-kira tujuh kilometer ke utara Melaka. Di sinilah Usman Awang mula menulis sajak dengan menggunakan nama pena “Tongkat Warrant”. Semasa bertugas sebagai polis, beliau beranggapan bahawa pekerjaan itu tidak sesuai dengan dirinya. “Saya tak dapat menangkap orang, saya cepat kasihan, saya tak dapat menjadi polis yang baik. Saya rasa berat untuk mengangkat tangan memberi tabik pada pegawai atasan saya di khayalak ramai, apa lagi saya tahu pegawai atasan itu memang mengharapkan salut saya untuk ditunjuk-tunjuk kepada orang ramai” kata Usman Awang.

Jamil Sulong pula selain menjadi penulis ketika itu, beliau juga sering melukis komik dan menghantarnya ke majalah Hiburan di Singapura yang dikelolai oleh Hamzah Hussin. Melalui ruangan “Sahabat Pena” majalah itulah Jamil Sulong berkenalan dengan Jaafar Haji Muhammad atau lebih dikenali dengan nama Jymy Asmara. Ketika itu Jymy Asmara bekerja sebagai pembaca pruf sambilan.

Hamzah Hussin telah memberi perkhabaran kepada Jamil Sulong bahawa pihak studio Malay Film Productions (MFP) sedang mencari seorang penulis yang boleh menterjemahkan skrip dalam bahasa Inggeris ke dalam bahasa Melayu (penolong pengarah). Jamil Sulong dengan segera memohon kekosongan jawatan tersebut dan seterusnya mendapat panggilan temu duga daripada pihak MFP.

Usman Awang juga bercadang untuk berhijrah mencari pekerjaan di Singapura. Pada masa itu akhbar Melayu Raya baru diterbitkan dan memerlukan tenaga kerja. Usman Awang bersama Jamil Sulong kemudiannya menghubungi Jymy Asmara untuk mengatakan bahawa mereka akan datang ke Singapura dan ingin menumpang tinggal di tempatnya buat sementara.

Setelah meletakkan jawatan sebagai polis pada awal tahun 1951, Usman Awang yang bersahabat baik dengan Jamil Sulong telah meninggalkan kampung halaman masing-masing untuk mengejar cita-cita di Singapura. Kata Usman Awang, “Saya bersahabat baik dengan Jamil Sulong dan dia mengajak saya ke Singapura sebab di sana bukan saja pusat politik dan ekonomi tetapi juga pusat kebudayaan.”

Mereka berdua menumpang tinggal di rumah kotak Jymy Asmara yang terletak di Kampung Batak, Jalan Eunos, Kampung Melayu. Menurut kata Jamil Sulong, “Bilik itu sungguh kecil, bahkan pernah kami gelarkan bilik sarang tikus,”. Usman Awang pula berkata semasa tidur, tikus akan merayap di atas badan dan di celah-celah ‘benda’ mereka.

Ketika itu juga pihak MFP sedang mencari bakat-bakat baharu untuk diberi peranan di dalam filem-filem terbitannya. Oleh sebab itulah juga Jamil Sulong telah mengaturkan sesi uji lakon (screen test) untuk Usman Awang di studio berkenaan. Usman Awang dipanggil oleh pihak MFP untuk menjalani screen test pada hari yang sama Jamil Sulong dipanggil temu duga sebagai penolong pengarah.

Sementara menunggu hari yang ditetapkan, Usman Awang dan Jamil Sulong telah berkenalan dengan seniman popular P. Ramlee dan H.M Rohaizad (salah seorang penolong pengarah di MFP). Ketika itulah P. Ramlee menggalakkan supaya Usman Awang pergi menghadiri screen test untuk menjadi pelakon filem. Akan tetapi, sehari sebelum hari yang ditetapkan untuk screen test, Jymy Asmara telah memberitahu Usman Awang bahawa ada jawatan kosong sebagai pembaca pruf di akhbar Melayu Raya. Beliau mencadangkan supaya Usman Awang memohon jawatan itu.

Cadangan Jymy Asmara itu dipersetujui oleh Usman Awang. Beliau merasakan bahawa dirinya lebih sesuai dengan pekerjaan di surat khabar dan sememangnya itulah tujuan asalnya berhijrah ke Singapura – untuk mencari kerja di syarikat-syarikat percetakan.

Usman Awang telah memutuskan untuk tidak menghadiri screen test yang telah diaturkan oleh Jamil Sulong. Keesokan harinya, Jamil Sulong terpaksa pergi ke Jalan Ampas bersendirian untuk menghadiri sesi temu duga sebagai penolong pengarah. Usman Awang dengan bantuan Jymy Asmara kemudiannya menghadiri sesi temuduga sebagai pembaca pruf di Melayu Raya dan beliau lulus serta diterima bekerja di sana.

Walaupun Usman Awang merasakan bahawa dirinya tidak sesuai menjadi seorang bintang filem, beliau akhirnya berada di layar perak juga hampir 39 tahun kemudian. Usman Awang telah diundang untuk berlakon di dalam filem MAT SOM (1990) arahan Hatta Azad Khan. Di dalam filem tersebut, beliau membacakan sebaris puisi ciptaannya iaitu “Bagaimana Kalau…” di dalam sebuah babak malam baca puisi.

Antara bait-bait puisi yang dibacakan dalam babak tersebut ialah:

“Bagaimana kalau pada suatu saat

ketika menjalankan tugas yang maha berat

untuk segala keturunan dan zuriat

Pak Mudim tersilap meletakkan mata pisau

terpangkas sampai ke pangkal…

Tercapaikah impian Perdana Menteri meningkatkan

penduduk Malaysia sebanyak 70 juta?”

Sumber:

Buku

Foto:


Bagaimana Sayyidatina Khadijah Mengurus Keluarga: Menurut Perspektif Hadith Nabawi

Sayyidatina Khadijah binti Khuwailid merupakan ikon bagi wanita beriman. Beliau merupakan antara isteri Rasulullah SAW yang kesemuanya digelar Ummahatul Mukminin (Ibu-ibu kepada orang beriman) dalam al-Quran. Ketokohan dan keistimewaan beliau dipaparkan sebagai individu pertama yang beriman kepada Rasulullah SAW.

Menurut al-Dzahabi (1985), Khadijah merupakan rakan strategik ekonomi yang berjaya sebelum dimuliakan sebagai isteri Rasulullah SAW. Maka, tidak dinafikan Khadijah ialah insan paling istimewa di sisi Rasulullah SAW. Beliau seorang isteri, kekasih dan sahabat yang penyayang kepada Rasulullah SAW. Antara kemuliaan beliau ialah tiada wanita yang dinikahi baginda sebelum dan semasa kehidupan bersama Rasulullah selepas pernikahannya.

Justeru, tidak hairanlah sekiranya Khadijah dipuji-puji oleh Rasulullah SAW selepas kewafatannya. Menurut al-Shami (1993), antara pujian terbaik Rasulullah SAW kepadanya adalah sepertimana dalam riwayat Aishah r.anha: “Tidaklah aku cemburu terhadap isteri-isteri Nabi SAW sepertimana kecemburuanku terhadap Khadijah r.anha. Baginda SAW sering menyebutnya, menyembelih kambing, memotong bahagian-bahagiannya kemudia dikirim kepada teman-teman Khadijah. Suatu ketika, aku berkata kepada Rasulullah SAW: “Seolah-olah di dunia ini tiada wanita selain Khadijah”. Lantas Nabi SAW menjawab: “Khadijah itu begini dan begitu. Dan darinyalah aku memperolehi anak”. (Al-Bukhari)

Pengiktirafan Khadijah sebagai wanita terbaik juga tercatat dalam hadith yang diriwayatkan oleh Sayyidina Ali r.anhu: Beliau telah mendengar Rasulullah SAW bersabda: “Sebaik-baik wanita ialah Maryam binti Imran (ketika zamannya) dan sebaik-baik wanita adalah Khadijah (ketika zamannya)”. (Al-Bukhari). Secara umumnya, kesejahteraan rumah tangga Rasulullah dan Khadijah boleh dianggap sebagai ideal bermula dari karier Rasulullah sebagai pedagang, pendakwah hingga menjadi negarawan terulung di dunia. Berikut merupakan antara sikap Sayyidatina Khadijah r.anha yang boleh dicontohi:

1) Sikap kendiri Khadijah

Khadijah r.anha merupakan seorang yang mempunyai peribadi mulia, berhemah dan tekun beribadah. Sebagai contoh utama, hadith yang disebutkan di atas mengenai kecemburuan Aishah, menurut al-‘Ayni, maksud “begini” dan “begitu” yang disifatkan oleh Rasulullah SAW terhadap Khadijah merujuk kepada sifatnya yang mulia, bijaksana dan bertaqwa. Al-Kurani (2008) pula menyatakan lafaz tersebut merupakan kiasan terhadap sifat terpuji yang dimiliki oleh Khadijah r.anha. Personaliti inilah yang memungkinkan beliau mengurus dan menjamin kesejahteraan keluarga melalui hubungan yang baik dengan Allah SWT.

2) Sifat Khadijah r.anha bersama suami

Khadijah terbukti mampu berperanan memenuhi keperluan keluarga dengan memastikan sesuatu masalah diselesaikan dengan kerjasama yang baik antara keluarga. Sebagai contoh utama, Khadijah menunjukkan sumbangan dan pengorbanan dalam membantu, menyokong dan membenarkan dakwah Rasulullah SAW sebagaimana ketika berlakunya penurunan wahyu. Sepertimana hadith riwayat ‘Aisyah r.anha:

“…Maka baginda SAW pulang dalam keadaan gementar dan bergegas hingga masuk ke rumah Khadījah RA. Kemudian Nabi SAW. berkata kepadanya: Selimuti aku, selimutilah aku. Maka Khadījah RA pun menyelimutinya hingga hilang rasa takutnya. Kemudian Nabi SAW bertanya: ‘wahai Khadījah RA, apa yang terjadi kepadaku ini?’. Lalu Nabi SAW menceritakan kejadian yang beliau alami kemudian mengatakan, ‘aku
amat khuatir terhadap diriku’…

…Maka Khadījah RA mengatakan, ‘janganlah takut sama sekali! Demi Allah
SWT, Dia tidak akan menghinakanmu selama-lamanya. Sesungguhnya engkau adalah orang yang menyambung tali silaturahim, pemikul beban orang lain yang susah, penolong orang yang miskin, penjamu tetamu serta penolong orang yang menegakkan kebenaran. Setelah itu Khadījah RA pergi bersama Nabi SAW menemui Waraqah bin Naufal, beliau adalah sepupu kepada Khadījah RA…

…Waraqah telah memeluk agama
Nasrani sejak zaman jahiliyah. Ia pandai menulis al-Kitab dalam bahasa Arab. Maka disalinnya Kitab Injil dalam bahasa Arab sebagaimana yang dikehendaki Allah SWT dapat ditulisnya. Namun usianya ketika itu telah lanjut dan matanya telah buta. Khadījah RA berkata kepada Waraqah, “wahai sepupuku. Dengarkan khabar dari anak saudaramu ini”. Waraqah berkata, “Wahai anak saudaraku. Apa yang terjadi ke atas dirimu?”….

….Rasulullah SAW. menceritakan kepadanya semua peristiwa yang telah dialaminya.Waraqah berkata, “(Jibril) Ini adalah Nāmūs yang pernah diutus Allah SWT kepada Nabi Musa AS, semoga
saya masih hidup ketika kamu diusir oleh kaummu”. Nabi SAW. bertanya, “Apakah mereka akan mengusirku?” Waraqah menjawab, “Ya, benar. Tidak ada seorang pun yang diberi wahyu seperti engkau
kecuali pasti dimusuhi. Jika aku masih hidup pada hari tersebut, nescaya aku akan menolongmu sedaya upaya”. Tidak berapa lama kemudian Waraqah meninggal dunia…” (Hadith Riwayat al-Bukhari)

Dalam konteks pengurusan keluarga, Hadith ini memaparkan peranan Khadijah sebagai pengimbang kepada kestabilan emosi Rasulullah SAW. Perkara yang utama, al-Qastalani (1904) menjelaskan, Khadijah berjaya menenangkan dan menggembirakan Rasulullah SAW dengan menyangkal kebimbangan sesudah penurunan wahyu pertama tanpa memperlihatkan sebarang keraguan. Kerana itu, beliau telah menerima salam penghormatan khusus dari Allah SWT, yang disampaikan melalui Jibril a.s. Sepertimana hadith riwayat Abu Hurairah:

“Pada suatu ketika, Jibrīl AS pernah datang kepada Rasulullah SAW sambil berkata “Wahai Rasulullah SAW, ini Khadijah. Ia datang kepada engkau dengan membawa bekas berisi lauk pauk, atau makanan atau minuman. Apabila ia datang kepada engkau, maka sampaikanlah salam dari Allah SWT dan dariku kepadanya. Selain itu, beritahu kepadanya, bahawa rumahnya di syurga terbuat daripada emas dan perak, yang tiada kebisingan dan kesusahan di dalamnya.”

Menurut al-Qasṭtalani (1904), penghormatan tersebut diberikan berikutan Khadijah menyahut seruan keimanan tanpa keraguan, tidak pernah meninggikan suara kepada Rasulullah SAW dan tidak pernah mengadu sebarang kepenatan. Selain itu, antara keistimewaan beliau ialah beliau tidak pernah berselisih faham dan menimbulkan kemarahan Rasulullah SAW.

3) Sikap Khadijah bersama anak

Khadijah merupakan seorang ibu yang rajin dalam mengurus keluarga dan sabar dalam mendidik anak. Kewajipan dan tanggungjawab menjaga anak ini hanya dapat direalisasikan apabila peribadi si ibu sendiri dalam keadaan baik. Khadijah r.anha terbukti memiliki ketokohan sebagai ibu mithali.

Ketokohan Fatimah r.anha, anaknya merupakan antara bukti utama kejayaan terbesar Khadijah dalam mendidik anak Rasulullah SAW. Pengorbanan Fatimah r.anha dalam dakwah Rasulullah SAW tidak ternilai, hingga diangkat sebagai penghulu para wanita ahli syurga. Sepertimana riwayat Aisyah, Fatimah telah memberitahunya bahawa Rasulullah SAW bersabda: “Tidakkah engkau rela menjadi pemimpin para wanita ahli syurga atau para wanita mukminin”.

Demikianlah bagaimana Khadijah mengurus keluarganya hingga menjadi keluarga ideal buat orang-orang beriman. Pemergiannya merupakan suatu yang mendukacitakan dalam hidup Rasulullah dan dikenang baginda sepanjang hayatnya.

RUJUKAN:

1) al-Dzahabi (1985). Siyar A’lam Nubala’. Beirut: Muassasah Risalah.

2) al-Shami (1993). Subul al-Huda wa al-Rashad fi Sirah Khayr al-Ibad. Beirut: Dar al-Kutub al-Ilmiyyah.

3) al-‘Ayni (n.d). ‘Umdah al-Qari Syarah Sahih al-Bukhari. Beirut: Dar al-Ihya’ al-Turath al-‘Arabiy.

4) al-Kurani (2008). al-Kauthar al-Jari ila Riyadh Ahadith al-Bukhari. Beirut: Dar Ihya’ al-Turath al-‘Arabiy.

5) al-Qastalani (1904). Irshad al-Sari li Sharah Sahih Bukhari. Mesir: al-Matba’ah al-Kubra al-Amiriyyah.

6) al-Bukhari (2002). Sahih al-Bukhari. Dar Tawq al-Najah.

7) Kamarul Zaman, Rahim; Che Nordin, Mohd Khairul Naim; Nasir, Khairul Nazrin; Abd. Azid, Muhammad Adam (2020). Pengurusan Psikologi Kekeluargaan: Penelitian Terhadap Keperihalan Khadijah RA dalam Sahih Bukhari. Jurnal Hadith KUIS.


Mitos Purba Dan Sains Moden Berkenaan Penjelajahan Masa

Perjalanan masa dan mesin masa menjadi topik fiksyen sains yang hangat, malah banyak filem genre Sci-Fi berkonsepkan perjalanan masa seperti Back To The Future atau Tenet dan tidak ketinggalan siri anime Doraemon yang selama ini telah mempopularkan konsep time-travel.

Untuk mengembara sama ada ke masa depan atau ke masa lalu, ia telah menarik imaginasi manusia selama berabad-abad. Walaupun ramai mungkin berpendapat adalah tidak masuk akal untuk mempercayai bahawa kita boleh bergerak ke belakang atau ke masa hadapan, beberapa saintis paling cemerlang di dunia telah menyelidik sama ada ia boleh menjadi kenyataan suatu hari nanti.

Penyelidikan Topik Perjalanan Masa

Albert Einstein menyimpulkan pada tahun-tahun kemudiannya bahawa masa lalu, sekarang, dan masa depan semuanya wujud serentak dan kebanyakannya sudah biasa dengan konsep relativitinya.

Maksudnya masa adalah relatif dan bukan mutlak seperti yang didakwa Newton. Dengan teknologi yang sempurna dan sebuah kapal angkasa yang sangat pantas, seseorang dapat mengalami masa beberapa hari manakala orang lain pada masa yang sama mengalami hanya beberapa jam atau minit. Namun kebijaksanaan dan keyakinan Einstein mempunyai kesan yang sedikit terhadap kosmologi atau sains secara amnya.

Walau bagaimanapun, jika perjalanan masa benar-benar berlaku, Sesiapa yang mempunyai kuasa untuk bergerak melalui masa, akan mempunyai kuasa untuk mengubah sejarah lampau. Walaupun ini mungkin kelihatan menarik, ia mustahil untuk mengetahui akibat daripada sebarang perubahan peristiwa masa lalu, dan bagaimana ini akan mempengaruhi masa depan.

Penjelajahan Masa Menurut Mitologi Purba

Jika melihat dalam teks purba, kita boleh menemui beberapa rujukan kepada perjalanan masa. Dalam mitologi Hindu terdapat kisah Raja Raivata Kakudmi yang mengembara untuk bertemu dengan pencipta Brahma. Walaupun perjalanan ini tidak bertahan lama, apabila Kakudmi kembali ke Bumi dan mendapati 108 yuga telah berlalu di Bumi dan setiap yuga mewakili kira-kira 4 juta tahun. Penjelasan yang diberikan Brahma kepada Kakudmi ialah masa dan kewujudan alam bergerak secara berbeza.

Begitu juga kita ada rujukan dalam Al-Quran tentang kisah pemuda Ashabul Kahfi. Kisah ini merujuk kepada sekumpulan orang muda yang cuba melarikan diri dari kepungan raja, yang kemudian di bawah bimbingan Tuhan mereka menuju ke sebuah gua di mana Allah menidurkan mereka dan bangun pada 309 tahun kemudian.

Satu lagi cerita datang dari lagenda Jepun Urashima Taro, seorang individu yang dikatakan melawat istana bawah air Dewa Naga Ryujin. Dia berada di sana selama tiga hari, namun setelah kembali ke daratan mendapati bahawa dia telah meninggalkan tempatnya selama 300 tahun.

Dalam teks Buddha Tipitaka juga tertulis bahawa di syurga tiga puluh Dewa (tempat para Dewa), masa berlalu pada kadar yang berbeza di mana seratus tahun Bumi dikira sebagai satu hari untuk mereka. Terdapat banyak lagi rujukan kepada perjalanan masa yang boleh ditemui dalam mitologi purba.

Eksperimen Kontroversi Perjalanan Masa

Pada tahun 1980-an, terdapat laporan berkenaan percubaan memasuki ruang masa yang dinamakan projek Montauk. Sama ada eksperimen ini benar-benar berlaku atau sekadar dakwaan merapu teori konspirasi ini masih dalam perdebatan.

Namun pada tahun 2004, Marlin Pohlman, seorang saintis telah memohon paten bagi kaedah ‘gravity distortion’, tambahan lagi pada 2013 Wasfi Alshdaifat memfailkan satu lagi paten untuk mesin ‘space compression’ dan pelebaran masa yang boleh digunakan untuk merentasi masa.

Menurut PHYS.ORG, Ahli Fizik, Profesor Ronald Lawrence Mallett dari Universiti Connecticut menunjukkan kesungguhan mendalam berkenaan konsep time travel, berdasarkan teori relativiti Einstein. Mallett yakin perjalanan masa boleh menjadi kenyataan. Beliau meramalkan bahawa manusia pada abad ini berjaya membuktikan teori tersebut. Selain itu, Brian Cox, seorang ahli fizik turut bersetuju bahawa perjalanan masa boleh menjadi kenyataan namun hanya dalam satu arah.


Hubungan Sultan Abu Bakar Johor Dan Ratu Victoria Yang Dilupakan

Terdapat sekeping gambar DYMM Sultan Johor, Sultan Abu Bakar ibni Almarhum Temenggong Daeng Ibrahim (1833-1895) yang menggayakan pakaian tradisi Scottish Highland (Gambar 1). Corak Tartan pada kilt yang dipakai mirip corak Tartan yang dihadiahkan oleh Ratu Victoria.

Berdasarkan rekod Scottish Register of Tartans, terdapat dua corak Tartan yang berkaitan dengan Kesultanan Johor. Pertama, corak Tartan warna hijau & kuning (tahun 1880) di bawah nama “Johore” No. 1309, rekaan Thomas Gordon & Sons, Glasgow (Gambar 2).

Ianya dihadiahkan oleh Ratu Victoria (1819-1901) (Gambar 3) kepada Sultan (Maharaja) Abu Bakar ketika baginda melawat Ratu England tersebut di Istana Balmoral di Scotland pada tahun 1880.

Corak Tartan kedua Kesultanan Johor didaftarkan di zaman pemerintahan Sultan Ibrahim Ibni Almarhum Sultan Abu Bakar (1873-1959). Ianya berwarna biru dan kuning di bawah nama “Johore Regiment” No. 260, tahun 1930 (Gambar 4), dan direka oleh William Anderson dari Kinloch Anderson Ltd., Edinburgh.

Berbalik kepada kisah Sultan Abu Bakar, dalam perutusan Ratu Victoria kepada Sultan Abu Bakar, Ratu England tersebut membahasakan dirinya sebagai “your affectionate friend”. Persahabatan ini bermula semenjak lawatan Sultan Abu Bakar ke England pada tahun 1866.

Menurut rekod Istana Windsor, pada tahun 1887, Sultan Abu Bakar menghadiahkan Ratu Victoria sebuah replika Albert Memorial yang diperbuat dari emas dan perak (Gambar 5), bagi mengenang kematian suami Ratu Victoria, iaitu Putera Albert, pada 1861.

Jika dikaji Sultan Abu Bakar adalah sebenarnya sahabat akrab pertama Ratu Victoria dari Asia. Ini berlaku sebelum Ratu Victoria bertemu Mohammed Abdul Karim (the Munshi) yang menjadi inspirasi kepada filem 2017 bertajuk “Victoria & Abdul”.

Watak sebenar Abdul tersebut yang berasal dari India telah diperkenalkan oleh Dr. John Tyler kepada Ratu Victoria pada tahun 1887 (Gambar 6 & 7) untuk membiasakan Ratu Victoria dengan peranannya sebagai “Empress of India”, gelaran yang disandangnya semenjak 1876..

Apa yang menarik, dalam album gambar Dr. John Tyler yang dihadiahkan kepada Ratu Victoria pada tahun 1887 terdapat gambar Sultan Abu Bakar (Gambar 8) yang diklasifikasi sebagai “Indian Prince’s & Rulers” seolah-olah mengaitkan Sultan Abu Bakar sebagai Raja kepada pengawal-pengawal dari India yang dibawa Dr. John Tyler pada tahun 1887.

Gambar-gambar No. 9 (1886), dan No. 10 (1891) pula adalah gambar-gambar Sultan Abu Bakar dalam simpanan peribadi Ratu Victoria yang kini berada di arkib Istana Windsor. Adalah dipercayai gambar-gambar ini dikirimkan melalui warkah perutusan Sultan Abu Bakar kepada Ratu Victoria. Selain dari gambar-gambar ini terdapat juga lukisan karikatur baginda Sultan Johor tersebut yang hasilkan oleh Robert Wallace Glen Lee Braddell sekitar 1891.

Lukisan ini pernah menghiasi halaman majalah Vanity Fair di UK keluaran 17.10.1891 yang dilihat sebagai pengiktirafan status “public figure” Sultan Johor tersebut dari kaca mata bangsawan Inggeris (Gambar 11). Dari rekod-rekod kontemporari ini boleh dirumuskan bahawa keterbukaan Ratu Victoria kepada masyarakat berbilang agama dan budaya dari Asia bertitik tolak dari persahabatannya dengan Sultan Abu Bakar.

Hubungan persahabatan antara Sultan Abu Bakar dengan Ratu Victoria ini sedikit sebanyak membantu proses permodenan Johor. Ianya juga menjadikan Johor agak bebas pentadbirannya jika dibanding dengan negeri-negeri lain di Tanah Melayu yang ketika itu terpaksa menerima campurtangan Inggeris melalui sistem Residen.

Pada lawatan terakhirnya ke London bersama anakandanya Tunku Ibrahim, Sultan Abu Bakar jatuh gering akibat komplikasi buah pinggang. Mendengar berita itu, Ratu Victoria menghantar doktor peribadinya Dr. Douglas Powell untuk merawat baginda. Malangnya baginda Sultan mangkat pada 4.6.1895, di mana jenazah Almarhum baginda telah di bawa pulang ke Johor.  Jenazah Almarhum baginda kemudian dimakamkan di Makam Diraja Mahmoodiah, Johor Bahru, Johor pada 7.9.1895.

RUJUKAN:

6 Intersting things about British colonists in Malaya during the Victorian era. Cilisos.my, 23.6.2017.

Facebook Media Johor. 28.7.2018.

Scottish Register of Tartans.

Royal Collection Trust, UK.

National Portrait Gallery, UK.

Vanity Fair (1868-1914).